Ўзбекистонлик “фуқаролиги йўқ шахслар”\n07 март 2021, Тошкент вақти: 23:26\nЛобар Ўзбекистонга доимий яшаш учун кўчиб келганлар орасида салкам 15 йилдан буён мамлакат фуқароси мақомини ололмай келаётганлар бор. Ҳолбуки, қонун бўйича мамлакатда камида беш йил яшаганлар фуқаролик олиш ҳуқуқига эга.\nКўпчилик нега ўзларига Ўзбекистон фуқаролиги берилмаётганини ҳалигача тушунмайди. Зеро, буни тушунтирадиган одамни ҳам топиш қийин. Уларнинг фуқаролиги бўлмаган шахс экани тўғрисидаги ҳужжати ҳар беш йилда янгилаб берилади, холос.\n“Бизга фуқаролик бериш учун тепадан рухсат келмаётганини айтишади. 13 йилдан бери шу ерда яшаймиз. Лекин ҳалигача фуқаролик берилиши ҳақида хабар эшитмадик”, - дейди сирдарёлик “фуқаролиги йўқ шахс”.\nЎзбекистонда кўп йиллардан буён фуқаросизлик гувоҳномаси билан юрган кишилар ўзларининг сиёсий ҳуқуқлари билан бирга оддий инсоний ҳуқуқлари ҳам бузилаётганидан шикоят қилади.\nУлардан бирининг айтишича, Ўзбекистонда паспорт тартиби мавжуд шароитда фуқаросизлик гувоҳномаси билан бирор ёққа бориш ўзини чўққа уришдек гап.\nМарям Чахояннинг Ўзбекистонда яшаётганига 40 йилдан ошди. Турмуш ўртоғи нафақа ёшига етганига эса 7 йил бўлди.\n“Бироқ эрим фуқаролиги бўлмагани сабабли ҳалигача пенсия олмайди”, - дейди М.Чахоян.\nСирдарёлик инсон ҳуқуқлари ҳимоячиси Аъзам Фармоновнинг сўзларига қараганда, фуқаролиги бўлмаган кишиларни сабабсиз қамаб қўйиш, улардан текин мардикор сифатида фойдаланиш каби ҳолатлар кузатилади. Бу каби ҳуқуқбузарликлар аксарият ҳолларда ички ишлар ходимлари томонидан содир этилмоқда.\n“Бизда фуқаролиги бўлмаган 90 га яқин кишининг рўйхати бор. Улар болалари учун нафақа олмайди, текин тиббий хизматдан фойдаланиш ҳуқуқига эга эмас. Айримларни мактабга ўқишга қабул қилмаган ҳолатлар ҳам бўлган”, - деди А.Фармонов.


@diqqat_telegram - Статистика канала diqqat telegram. Telegram Analytics\n@diqqat_telegram Нравится 4\nParadoks — Uyda🏠\n2 May, 20:58\n27 Apr, 21:49\n25 Apr, 13:18\n23 Apr, 07:44\n22 Apr, 06:23\n16 Apr, 11:48\n9 Apr, 17:22\n5 Apr, 17:22\n5 Apr, 10:11\n28 Mar, 16:32\n20 Mar, 12:11\nКаналы, которые цитирует @diqqat_telegram\n29 Jun, 16:35\n14 Jun, 20:53\n13 Jun, 06:08\n4 Jun, 19:38\n4 Jun, 11:33\n4 Jun, 00:02\nChinor | En\n3 Jun, 17:29\n31 May, 13:13\n30 May, 14:07\n28 May, 19:08\n23 May, 21:35\nHuman.uz | English\n22 May, 01:35\n21 May, 20:52\ndiqqat telegram 29 Jun, 16:35\nСамарқандда икки бошли гўдак дунёга келди. Унинг аҳволи қандай?\nБу ҳақида батафсил бугун 20:00да «Севимли» телеканалида «Замон» информацион-таҳлилий дастурида билиб олишингиз мумкин бўлади.\ndiqqat telegram 26 Jun, 19:44\n27 июнь – нашриёт ва оммавий ахборот воситалари ходимлари куни.\n#Бу кун ҳақида нималарни биласиз?\nЎзбекистонда ҳар йили 27 июнь – нашриёт ва оммавий ахборот воситалари ходимлари куни сифатида нишонланади. Оммавий ахборот воситалари ҳамиша жамият тараққиётининг кўзгуси, кишиларнинг онги, дунёқараши, сиёсий савиясининг шаклланишида асосий воситалардан бири бўлиб келган. Ўзбекистон Президенти Ислом Каримовнинг 1993 йил 24 июндаги Фармони асосида мазкур санани нишонлаш анъанага айланди.\nP.s Барча журналистларни чин-қалбимдан табриклайман.\ndiqqat telegram 23 Jun, 15:26\nҚабул 2020: Нега ОТМлар рўйхатида айрим университетлар йўқ?\nДТМ Абитуриентлар онлайн рўйхатдан ўтаётган веб-сайтда Жаҳон иқтисодиёти ва дипломатияси ҳамда Ўзбекистон халқаро ислом академиясига хужжат топшириш икмони йўқлиги, умуман, сайтда ушбу икки ОТМ мавжуд эмаслигига изоҳ берди.\nМарказнинг телеграм саҳифасида маълум қилинишича, ушбу ОТМларга кириш олдидан дастлабки имтихонлар ўтказилади. Ана шу имтихонларни мувафаққиятли якунлаган абитуриентларгина бакалаврият йўналишларига хужжат топширишлари мумкин.\ndiqqat telegram 23 Jun, 11:19\nБир неча кун аввал, Россияда бир воқеа содир бўлди. Яъни Коронавирус футболни енгди, аниқроғи енга олишини иккинчи бор исботлаб берди. Биринчи ғалабаси футболни тўхтатиб қўйганлигига тўғри келади, ҳозир бу ҳақда эмас.\nРоссия диёрига қайтсак, Сочи Ростовни парчалаб ташлади, ҳисоб 10:1. Жудаям аянчли натижа. Нафақат футболда балким ҳаётда ҳам натижалар тарихда қолади, ўйинни гўзаллигию, футболчиларнинг "шоу"лари одатда бироз четроққа чиқиб қолади. Бундай шарманли ҳисобни, Испания "Ла лига"сида 2015-16 мавсум ўйинларида Реал Мадрид ўз майдонида Райо Валекано клубини 10:2 ҳисобига ер тишлатиб қайд этган эди. Натижа Реални яққол устун бўлганлигини кўрсатади, аммо ўйинда Райо Валеканонинг икки футболчисига қизил карточка кўрсатилгандан сўнг, ҳисоб шармандали кўринишга келиб қолади. Унгача Реал 1:2 ҳисобида мағлуб бўлаётганди.\nРостовни асосий таркиб футболчиларидан коронавирус аниқланган ва жамоа карантин олинган. Клуб эса Сочига 17-19 ёшдаги ўсмирлар билан ташриф буюради. Футболчиларнинг ўртача ёши 17.2 ташкил этмоқда.\nРостов еврокубокларга йўлланма берувчи ўрин учун курашаётган эди, ҳозирги натижадан кейин тўплар нисбати 40-44 ҳолатига келиб қолди. Бу футболнинг устидан очиқчасига кулишликдан бошқаси эмас.\nМана шу ҳолат, бизнинг Супер лигамизда бўлмаслигига ким кафолат бера олади? Ростов фонида "Супер лига"мизнинг исталган клуби бўлиши мумкин, фарқи йўқ у қайси клуб бўлишидан қатиий назар.\nҲозирда кимдадир вирус аниқланса 14 кунлик карантин чоралари кўрилмоқда. Бу дегани вирус аниқланган клуб футболчиси ва жамоадошлари 14 кун футболсиз қолишини ангалатади. Клубнинг асосий таркиб футболчилари йўқ бўлса, майдонга кимни тушади? Ёки ўйинлар номаълум муддатга қолдириладими? Номаълум деганимни сабаби, карантин қоидалари 1 августгача узайтирилган. Ва ундан кейин ҳам узайтирилиши мумкин.\nСочи ва Ростов воқеасидан ўзимизда содир бўлмаслиги учун, Ўзбекистон Профессионал Футбол Лигаси "руслар"дек йўл тутмаслиги шарт. Шундай цўл тутсак ҳам футбол ютказади, бу аниқ. Аслида, бу барча футбол мусобақаларни ўтказувчилар учун кичик чақирув. Старт олиб улгурган, Европанинг "Топ-4" талик лигалари (Англия, Испания, Италия ва Германия) ҳали нима қила олишлари қизиқ.\nМуаммога тўқнаш келишдан олдин кўриладиган чора, тўқнашиб бўлган ҳолатида кўриладиган чорадан мингчандон афзалдир.\ndiqqat telegram 17 Jun, 21:52\nРепост из: Human.uz | rasmiy kanal\nАбдукаримов ўлими: унинг устидан шикоят қилган фуқаро нима дейди?\nМархум Алижон Абдукаримовнинг бир қимматбаҳо тош сабаб сўроқ қилингани айтилмоқда. Ўз мулкини қайтариб олиш мақсадида Ички ишлар идорасига ариза билан шикоят қилган фуқаро унинг ўлимидан кейин қандай аҳволга тушди? Иккинчи томон ўз фикрларини биз билан ўртоқлашишга қарор қилди.\ndiqqat telegram 16 Jun, 07:58\nТошкент кўчаларида автопилотда бошқарилаётган Тесла автомобили\ndiqqat telegram 15 Jun, 13:43\ndiqqat telegram 15 Jun, 08:19\nҚарши туманида депутат бўлган директор «билганини қиляпти». Мажбурий меҳнат, таъмирга пул ва …\nҚарши тумани Қоратепа қишлоғида бир мактаб бор! Жамоаси жуда аҳил! Уларни ҳеч кимдан “қўрқмайдиган”, ҳеч кимни “писанд этмайдиган” депутат опамиз бошқариб келмоқда. Вилоятимиз мутасаддиларига таклифимиз шуки, йўлингиз тушса бир шу томонларга ўтинг! Сизни мактабнинг аҳил жамоаси кутиб олишига ишонамиз. Ишонмайсизми? Улар пандемиядан, мамлакат қонунларидан ўзларини ҳимояланган деб билишади. Уларни Феруза опа Аҳмедова исмли депутат опамиз ҳимоясига олган. Бизга келган маълумотларга қараганда, ким қандай дарс ўтади…\ndiqqat telegram 15 Jun, 08:18\nҚарши тумани Қоратепа қишлоғида бир мактаб бор!\nЖамоаси жуда аҳил! Уларни ҳеч кимдан “қўрқмайдиган”, ҳеч кимни “писанд этмайдиган” депутат опамиз бошқариб келмоқда.\nБатафсил ўқиш👉 https://teletype.in/@diqqat_telegram/d1DVf_3t9\ndiqqat telegram 15 Jun, 08:11\n@diqqat_telegram “40-45 кунда бир марта келадиган ун таниш-билишчилик асосида тарқатилади”\nҚЎШРАБОТ. “Самарқанд вилояти Қўшработ тумани Юқори Жўш маҳалласидан ёзмоқдамиз. Маҳалламизга 40-45 кунда бир марта ун келади. Аслида, ҳар бир оилага 25 килодан берилиши керак. Аммо унни раис таниш-билишчилик асосида тарқатади. Аҳолига ҳам қўполлик қилади.\nМаҳалла раиси бошчилигида ун сотилаётганда карантин қоидалари бузилмоқда. Одамлар масофа сақлаш у ёқда турсин, ҳатто ниқобсиз юрибди.\ndiqqat telegram 14 Jun, 20:54\nЁшларнинг стартаплари учун 2 миллиард сўм ажратилади.\nАндижон шаҳридаги янги қурилган «Рақамли шаҳар»да (Digital city) ёш тадбиркорлар ва стартапчиларини қўллаб-қувватловчи “Unicorns” лойиҳасига старт берилди. Мазкур лойиҳада андижонлик ёшларнинг бизнес лойиҳалари ва стартаплари қабул қилиниб, энг саралари молиялаштирилади. Лойиҳа Президент Шавкат Мирзиёевнинг 2020 йил май ойида Андижон вилоятига ташрифида киритилган таклиф асосида амалга оширилмоқда.\nОчилиш тадбирида “Yoshlar – kelajagimiz” жамғармаси ижрочи директори Хайрулла Сатторов, «Ёшлар тадбиркорлигини қўллаб-қувватлаш маркази» раҳбари Ориан Меҳрож Рашидов, Ёшлар иттифоқи Андижон вилояти Кенгаши раиси Ойбек Йўлдошев, "Лойиҳалар бошқаруви маркази" раҳбари Улуғбек Исматов ва андижонлик ёш тадбиркорлар, стартапчилар қатнашди.\nТадбирда дастлаб, “Unicorns” лойиҳаси тақдимоти ўтказилди. Шунингдек, Ўзбекистон ёшлар иттифоқи қошидаги “Yoshlar – kelajagimiz” жамғармаси ва «Рақамли шаҳар» раҳбарияти ўртасида ўзаро ҳамкорлик келишуви тузилди.\n— Ўзбекистон ёшлар иттифоқи қошидаги “Yoshlar – kelajagimiz” жамғармаси ва Ўзбекистон ёшлар тадбиркорлигини қўллаб-қувватлаш маркази ҳамкорлигида ташкил этилган “Unicorns” лойиҳаси янги бизнес ва стартапларни амалга оширишга қаратилган, — дейди Улуғбек Исматов. — Лойиҳанинг асосий мақсади эса Ўзбекистондаги тадбиркорлик ва стартапларни ривожлантириш ҳамда 1 млрд. доллар қийматга эга стартаплар яратилишига эришишдир.\nТадбир давомида маълум қилинишича, лойиҳанинг илк босқичини амалга ошириш учун 2 миллиард сўм миқдорида маблағ ажратилган. Асосий ишчи ҳудуд сифатида эса Андижон вилояти танланган. Лойиҳа стартига бағишланган очилиш тадбирини кўплаб кузатувчилар “Zoom” иловаси орқали ҳам онлайн тарзда кузатиб боришди.\nМаълумот учун, “Unicorns” лойиҳасида 35 ёшгача бўлган Андижон вилоятининг барча ëш тадбиркорлари ва стартапчилари қатнашишлари мумкин. У уч босқичда олиб борилади. I босқичда 10 июндан 10 июлга қадар https://unicorns.uz веб-сайти орқали аризалар қабул қилинади. II босқичда эса 10 июлдан 10 августгача лойиҳалар сараланади. Якуний босқичда танлаб олинган энг сара лойиҳаларни амалга ошириш устида иш бошланади.\n“Yoshlar Kelajagimiz” jamg’armasi O’zbekiston yoshlar tadbirkorligni qo’llab-quvvatlash markazi bilan hamkorlikda yangi biznes va startaplarni qo’llab-quvvatlovchi “Unicorns” nomli loyihani ommaga taqdim etmoqda. 🚀 Loyihaga Prezidentning joriy yilning may oyidagi Andijon viloyatiga tashrifi davomida kiritilgan taklif doirasida asos solinmoqda. “Unicorns” loyihasi istiqbolli yosh startapchilarni qo’llab-quvvatlashi ko’zda tutilgan. Loyihaning asosiy maqsadi O’zbekistondagi tadbirkorlik va startaplarni rivojlantirish, hamda yurtimizdagi ilk yakkashoh-startaplarni, ya’ni, 5 yil ichida $1 mlrd yoki undan ziyod qiymatga erisha oladigan startaplarni yaratishdir. Loyihani birinchi bosqichini amalga oshirish uchun 2 mlrd so’m miqdorida mablag’ ajratilgan. Loyiha joriy yilning 10-iyun sanasida start olishi rejalashtirilgan. Asosiy ishchi hudud sifatida Andijon viloyati tanlandi. “Unicorns” loyihasida barcha 35 yoshgacha bo’lgan Andijon viloyatining ko’ngilli tadbirkorlari va startapchilari qatnashishlari mumkin.…\ndiqqat telegram 14 Jun, 20:53\nРепост из: Olimbek Tursunov / Uyda qoling\ndiqqat telegram 13 Jun, 06:08\nSizning tanangiz qancha turadi?\nPs: Bu sizni harakatga chorlash emas! Shunchaki ma'lumot uchun!\nPps: Xudoga shukr qiling qanchalik boysiz🤑\ndiqqat telegram 11 Jun, 14:16\nЕвропанинг йирик шаҳарлари.\ndiqqat telegram 11 Jun, 10:39\n30 кишилик тўйларимиз давом этади.\nХизматда Юлдуз Усмонова.\nКим айтганди Юлдуз Усмонова «запрет» га тушди деб?👇\ndiqqat telegram 10 Jun, 14:22\nЭлмурод Ҳақназаров ва M1NOдан ажойиб реп. Менга музикаси ҳам ёқди. Қанийди жамиятдаги муаммоларни ҳам репларда олиб чиқишса. Ўзим концертларини қолдирмасдим.\nБолалик, мактаб, counter strike, зебра ручкалар, севги изҳорлари, Akon, маршрутлар, bluetooth, Nokia ва бошқалар)\ndiqqat telegram 10 Jun, 10:36\nТошкентда туристик йўл кўрсатгичлар ўрнатиш ишлари бошланди\n2020 йилда Тошкентда туристлар кўп ташриф буюрадиган Маданий мерос объектларида жами 90 та туристик йўл кўрсаткичларини ўрнатиш режалаштирилмоқда.\nБу нафақат туристлар, балки ўзбекистонликлар учун ҳам мўлжаллаган манзилга тез ва осон етиб олишига ёрдам беради.\ndiqqat telegram 10 Jun, 10:17\nКЕГЕЙЛИ. “Қорақалпоғистон Республикаси Кегейли туманидаги 5-мактаб ўқитувчилари номидан мурожаат йўлламоқдамиз. Директор иссиқ кунда бизларга ер тозалатмоқда”.\nШу каби видео/фото/ Аудио материал бўлса бизга юборинг - @private_uz\ndiqqat telegram 10 Jun, 10:13\nФесбукдаги адночилар туркумидан!\ndiqqat telegram 9 Jun, 09:05\nЭндигина «яшил» ҳудудга айланган. Андижон вилояти кўп тармоқли болалар шифохонасидаги ҳолат.


Намангандаги саралаш йўқотишсиз якунланди. 22 минг мухлис қаршисида ўтган гуруҳнинг марказий ўйинидан фотогалерея\nОсиё Кубоги-2023 саралашининг С гуруҳи сўнгги тур ўйинида қитъа чемпионатига йўл олиш масаласини ҳал қилиб улгурган Ўзбекистон ва Таиланд баҳс олиб боришди.\nНаманганда 22 мингга яқин мухлис қаршисида ўтган беллашувда мезбонлар Жалолиддин Машарипов ва Азиз Турғунбоевнинг голлари эвазига ишончли ғалабага эришди. Иккала голга ҳам миллий жамоа сардори Элдор Шомуродов ассистентлик қилди.\nШу тариқа Ўзбекистон саралашни йўқотишсиз — 9 очко билан гуруҳ ғолиби сифатида якунлади. Тўплар нисбати — 9:0. Таиланд (6) эса 2-ўрин билан турнирнинг финал босқичига чиқди.\nМухлислар супер атмосфера яратган, миллий жамоа ишонч билан ҳаракат қилган, таиландлик ишқибозлар ва футболчилар мезбонларга миннатдорчилигини билдирган ўйиндан олган 38та фотосуратни томоша қилишингиз мумкин.


UZ/Коронавирус: янги рекорд - 1 кунда 500 га яқин ҳолат аниқланди. СЭОА бир миллионта тест захираси бор, деб баёнот берди\n23 май 2022, Тошкент вақти: 09:57\nCOVID-19 - коронавирус инфекциясини аниқлаш учун олинган таҳлил намуналари, май, 2020, Тошкент\n- 2020 йил 12 июль соат 17:00 ҳолатига кўра, Ўзбекистонда инфекцияга чалинганлар сони камида 12 855 нафар, тузалганлар 7723 дан ошди, 59 бемор вафот этди.\n- Махсус комиссия 10 июлдан 1 августгача карантин қоидаларини яна кучайтирди ва аксар чекловлар яна қайта тикланди, машиналар қатнови чекланди, тўйлар тақиқланди.\n- Парклар ва истироҳат боғлари, буюм бозорлари ва йирик дўконлари, спорт заллари, фитнес клуб, тренажер ва бассейнлар ёпилди.\n- Мамлакат бўйлаб ижтимоий масофани сақлаш, ниқоб тақиш, дезинфекция мажбурий бўлиб қолмоқда.\n- Вирусни юқтирганлар расмий сони дунёда 12 миллион 740 мингдан ошди, ўлганлар сони эса 565 мингдан, тузалганлар 7 миллион 18 мингдан ошди.\nСЭОА директори: Ўзбекистонда 1 миллионта тест захираси бор\nСоғлиқни сақлаш вазирининг биринчи ўринбосари Баҳодир Юсупалиев мамлакатда 1 миллионта тест заҳираси борлигини маълум қилди.\n12 июль куни, айни пайтда, Санитария-эпидемиологик осойишталик агентлиги директори бўлган Баҳодир Юсупалиев «Ўзбекистон 24» телеканалига интервью берди.\nЖонли мулоқот давомида мулозим, кунига 450-470 нафаргача янги ҳолат қайд этилаётганини урғулаб, соғлиқни сақлаш тизими ортиқча босим остида ишлаётганини яна бир карра таъкидлади.\n"Республика бўйича кунига 20, 22, 25 минггача тестлар ўтказяпмиз. Буни ўтган давр билан солиштирамиз: илгари кунига 8-10 мингта тест ўтказган бўлсак, ҳозирга келиб бу кўрсаткич 2-3 баробарга ошганини кўриш мумкин", деб маълум қилди мулозим.\nБ. Юсупалиев мамлакатда тест тизимлари етишмаётгани ҳақидаги маълумотларни инкор қилиб, захирада 1 миллионта тест борлиги ва захира тинимсиз янгиланиб боришини таъкидлади.\nТошкентда коронавирус учун тест топшириш мумкин бўлган марказлар рўйхати эълон қилинди\n12 июль куни Санитария-эпидемиологик осойишталик агентлигининг пойтахтда коронавирус учун тест ўтказадиган лаборатория марказлари рақамлари эълон қилинди.\nСўнгги кунларда Тошкентда коронавирус аломатлари билан оғрий бошлаган ва "Тез ёрдам" хизматини кунлаб кутаётганлардан Озодликка мурожаатлар келиши кўпайганди.\nТармоқларда ҳам бу каби шикоятлар кўпайиши, шикоятчилар сафида давлат ташкилотлари вакилларининг ҳам кўриниши ортидан, агентлик махсус лаборатория марказлари рақамларини эълон қилди.\nССВ: 45 бемор оғир, 7 нафари ўта оғир аҳволда\n12 июль соат 10:00 ҳолатига кўра, Ўзбекистонда коронавирус инфекцияси қайд этилганлар сони 12706 (+193) нафарни ташкил этмоқда.\n- 84 нафари Карантин марказидаги (барчаси хориждан келган) фуқаролар орасида,\n- 67 нафари Тошкент шаҳрида аҳоли орасида,\n- 25 нафари Наманган вилоятида (шундан 17 нафари коронавирусга чалинганлар билан мулоқотда бўлиб, карантинга олинган фуқаролар орасида, 8 нафари аҳоли орасида),\n- 17 нафар Самарқанд вилоятида коронавирусга чалинганлар билан мулоқотда бўлиб, карантинга олинган фуқаролар орасида аниқланган.\n4925 киши шифохоналарда қолмоқда.\nУлардан 45 нафари оғир, 7 нафари эса ўта оғир аҳволда.\nССВ берган хабарга кўра, ушбу буйруқ билан қуйидагилар тасдиқланди:\n- Коронавирус аниқланган беморлар тўғрисидаги маълумот шакли.\nШу вақтгача Ўзбекистонда 7 яримга яқин коронавирус бемори шифохоналардан соғайиб чиқди. Расмий рақамларга кўра, бу беморларнинг 70-80 фоизга яқини касалликни симптомларсиз кечирган.\nCOVID-19 аломатсиз шакли билан касалланган фуқаролар ўз хоҳишига кўра стационар шароитда ҳам даволаниши мумкин.\n58-ўлим: Тошкентда коронавирусга чалинган 53 ёшли аёл вафот этди\nСоғлиқни сақлаш вазирлигига кўра, Олмазор туманида яшовчи 53 ёшли М.К. (аёл) Тошкент тиббиёт академияси кўп тармоқли клиникасида даволанган.\nУнга “COVID-19” оғир кечиши, икки томонлама пневмония ташхиси қўйилган. Шунингдек, юрак ишемик касаллиги, стенокардия, гипертония ҳамроҳ касалликлари билан оғриган. Хасталик ўткир нафас ва юрак қон-томир етишмовчилиги асоратлари билан кечган.\n11 июлда кунлик ўсиш бўйича рекорд янгиланди - 486 та ҳолат қайд этилди\nСоғлиқни сақлаш вазирлигининг маълум қилишича, 11 июль куни мамлакат бўйлаб 486 та ҳолат қайд этилган.\nБунинг 95 нафари эса аҳол орасида аниқланган.\n11 июль куни Тошкент шаҳрида 2 нафар, Хоразм вилоятида 1 нафар, жами 3 нафар коронавирусга чалинган бемор вафот этди.\nМахсус комиссия карантин кучайтирилгани сабабини изоҳлади\nИзоҳда айтилишича, 10 июлдан 1 августга қадар республика миқёсида карантин чекловлари қайтадан кучайтириш соғлиқни сақлаш тизими бироз ўзини тиклаб олиши учун ўта зарурдир.\nМахсус комиссия баёнотига кўра, 10 июлга келиб, Ўзбекистоннинг соғлиқни сақлаш тизими катта босимга дуч келган, вазирлик тизимидаги муассасалар тўлган.\n"Айни вазиятда Ўзбекистон соғлиқни сақлаш тизими учун COVID-19 билан зарарланганлар сонини қисқартириш ҳамда касалланиш занжирини ҳеч бўлмаганда бир ойга узиш ва тизимни қайта тиклаш ҳаётий заруриятдир".\n"20 кунлик танаффус — соғлиқни сақлаш муассасалари, шифокорлар ва тиббиёт ходимларига бўлган босимни юмшатиш ва август ойида мамлакат иқтисодиётини тиклашда давом этиш учун зарур", дейилади баёнотда.\nБундан ташқари, барча тиббиёт ходимлари ва ётоқ ўринлари COVID-19 бемоларига ажратилгани учун, вақтида муолажа ололмай, бошқа касалликлардан ўлиши мумкин бўлган беморларни ҳисоблаш имкони қолмаслиги ҳам қайд этилган.\nЯна айтилишича, мамлакатда COVID-19 билан касалланган шифокорлар сони ҳам кўпаймоқда, кўпчилик карантинда бўлгани сабабли ходимлар етишмовчилиги юзага келган.\n"Шифокорлар ва тиббиёт ходимларига бўлган психологик босим энг юқори нуқтага етди", дейилади баёнотда.\nБаёнотда, расмий статистика фақат аниқланган касалланиш ҳолатларини қайд этаётгани, ҳақиқий ҳолат бошқа мамлакатлардаги каби бир неча баробар фарқли бўлиши мумкинлиги ҳам айтилди.\nКоронавирусга қарши кураш штаби вакили: Кунига минг нафардан бемор қўшилганда, соғлиқни сақлаш тизимимиз ўлади\nЎзбекистонда ҳали таҳлилга етиб бормаган, симптомсиз юрган касаллар сони 2-3 баравар кўп бўлиши мумкин. Бу ҳақда Коронавирусга қарши кураш штаби аъзоси Ҳабибулла Оқилов 8 июль куни коронавирусга қарши кураш бўйича махсус комиссия қарори юзасидан Тошкентда ўтказилган брифингда маълум қилди.\n“Аввал ПЗР таҳлил ўтказишда муаммо йўқ эди. Ҳозир кунига 20-22 мингта таҳлил ўтказилгандаям талаб даражасига етказиб беролмаяпмиз. Аввал 5-6 соатда жавоби чиққан бўлса, ҳозир йиғилиб қолган таҳлил намуналари натижасида жавобларни олишга 2-3 кун, 1 ҳафтагача вақт кетяпти. Бу вақт ичида бемор халқни ичида юриб, касалланиш кўпайишига сабаб бўляпти”, деди Ҳабибулла Оқилов.\nКоронавирусга қарши кураш штаби вакили брифинг чоғида журналистлар саволига жавоб бераркан, ўз хавотирларини ҳам изҳор қилди.\n“Биз шу кунгача мана шу аҳволда ушлаб турдик, лекин ҳозир эплолмаяпмиз, кучимиз тугади. Ҳолат шунақаки, агар ҳозир тез кунда чоралар кўрмасак, эртага бошқариб бўлмайдиган коллапсга келиб қоламиз, ана унда биз ҳам, халқимиз ҳам жуда тушкунликка тушиб қолади. Шунинг олдини олиш учун айтяпмиз. Агар ҳозир шуни қилиб олмасак, эртага 400 бўлади, индинга 500 бўлади. Кунига мингтадан қўшилганда, соғлиқни сақлаш тизимимиз ўлади”, деди Ҳ. Оқилов.\n10 июлдан карантин қоидалари яна кучайтирилади\nРеспублика Махсус комиссияси 10 июлдан 1 августгача карантин қоидаларини яна кучайтирди ва қуйидаги чекловлар яна қайта тикланди:\n- давлат органлари ва ташкилотларининг фаолиятини максимал даражада масофадан туриб (онлайн ёки дистанцион тарзда) ташкил этилиши белгиланди;\n- ташкилотларда йиғилишлар ўтказиш тақиқланди, зарур ҳолларда йиғилишларни видеоконференцалоқа режимида ўтказиш белгиланди;\n- томоша, маданий-кўнгилочар ва бошқа оммавий тадбирлар, тўй ҳамда бошқа оилавий маросимларни ўтказиш тақиқланди;\nМахсус комиссия қарори билан қуйидаги объектлар фаолияти тўхтатилди:\n- санаторийлар, пансионатлар, болалар оромгоҳлари, меҳмон уйлари, пляжлар ва бошқа дам олиш масканлари.\nХалқаро авиақатновлар ва юк ташувлар билан боғлиқ қуйидаги янги тартиблар белгиланди:\n- халқаро юк ташувларни амалга оширадиган автотранспорт воситалари хайдовчилари мажбурий тартибда коронавирус инфекциясини аниқлаш бўйича тест топширади.\nЛекин мамлакат бўйлаб йирик саноат ва қурилиш ширкатлари ишини давом эттиришига рухсат берилди:\nТошкент шаҳри Олмазор туманида яшовчи 64 ёшли М.Х. ,(аёл) COVID-19дан вафот этди. Соғлиқни сақлаш вазирлигининг билдиришича, аёл 1 июль куни Тошкент шаҳар тез тиббий ёрдам клиник шифохонасига ётқизилган эди.\n3 июль куни эса беморда нафас етишмовчилиги белгилари кучайганлиги сабабли реанимация бўлимига ўтказилган ва COVID-19 инфекциясига намуна олинган. Унга COVID-19, икки томонлама пневмония, ўткир нафас етишмовчилиги, ўткир респиратор дистресс синдром, постхолецистэктомик синдром, ўткир панкреатит, гастрит, сурункали камқонлик, юрак ишемик касаллиги, стенокардия ташхиси қўйилган.\nЎзбекистонда шу кунгача коронавирусдан вафот этганлар сони бу билан 41 кишига етди.\nКоронавирусдан энг кўп ўлим ҳолати Тошкент шаҳри ва вилоятида қайд этилган. Шу кунгача бу ерда 25 одам вафот этди.\nВилоятлар кесимида Қашқадарё, Навоий , Фарғона вилоятларида бир нафардан, Бухоро, Жиззах, Сурхондарё вилоятларида икки нафардан, Самарқанд вилоятида уч нафар, Наманган вилоятида тўрт нафар бемор коронавирусдан вафот этган.\nЎзбекистонда коронавирус инфекцияси қайд этилганлар сони, 8 июль соат 10:00 ҳолатига кўра, 10 838 нафарни ташкил этмоқда. Бу 7 июль соат 23:00даги кўрсаткичдан 168 нафарга кўпдир.\nСоғлиқни сақлаш вазирлигининг билдиришича, сўнгги 12 соатда янги касалланиш ҳолатларининг 161 нафари Қашқадарё вилоятида аниқланган. Уларнинг 127 нафари коронавирусга чалинганлар билан мулоқотда бўлиб, карантинга олинганлар орасида ва 34 нафари аҳоли орасида топилган.\nБундан ташқари Наманган вилоятида ҳам 7 кишига коронавирус юққан.\nАйни пайтда 6 811 нафар бемор соғайган, 41 бемор вафот этган. Ҳозирда касалхоналарда 3 986 нафар бемор даволанмоқда. Улардан 24 нафари оғир, 13 нафари эса ўта оғир аҳволда.\nССВ оғир аҳволда ётган яна бир бемор видеосини эълон қилди\nСоғлиқни сақлаш вазирлиги 6 ва 7 июль кунлари Тошкентдаги шифохоналарда қолаётган оғир аҳволдаги икки коронавирус беморлари видеосини эълон қилди.\nВидеога илова қилинган баёнотда вазирлик, аҳоли орасида ушбу вирусга чалиниш ҳоллари ортиб бораётганини таъкидлаб, аҳолини янада эҳтиёткор бўлишга даъват қилган.\nЎзбекистонда коронавирус беморлари сақланаётган шифохоналар ва беморлар билан алоқада бўлганлар сақланаётган карантин зоналарига кириш, у ерда сақланаётганлар томонидан ичкаридан видео ёки фотоларни ташқарига чиқариш, хусусан, ижтимоий тармоқларга чиқариш тақиқланган.\nҚуйида ССВ 6 ва 7 июль кунлари эълон қилган видеоларни кўришингиз мумкин:\nВазирлик 7 июль, соат 17:30 ҳолатига эълон қилган маълумотга кўра, мамлакатда вирусга чалинганлар сони камида 10 минг 500 нафардан ошган.\nБу беморлардан 300 га яқини ўртача оғир, 20 дан ортиғи оғир аҳволда экани маълум қилинган.\n“Карманагаз” ходими: тест топшириш учун сўровимизни қабул қилишмаяпти\nНавий вилоятидаги “Карманагаз” ходими, абонентлар билан ишлайдиган мутахассис, 40 яшар Тўхтагул Турдиева ўзи ва ҳамкасблари аҳоли орасида коронавирус тарқалиб бораётган бир пайтда ҳимоясиз ва ўта оғир шароитда ишлаётганини айтди.\nАёлнинг OzodMikrofon рукнига айтишича, шахсан у ҳимоя костюми ва қўлқопсиз, 1 та ниқоб билан кунига 10 дан зиёд мижозни қабул қилмоқда, улар билан суҳбатлашиб, ҳужжатлар билан ишламоқда. Турдиеванинг иддао қилишича, ҳамкасбларининг яқинлари орасида COVID-19 инфекцияси аниқланган беморлар чиққани раҳбарият томонидан маълум қилинган.\nАммо, шундан сўнг ҳам у ишлаб турган ташкилот биноси дезинфекция қилинмаган, бемор билан мулоқотда бўлганлар эса карантинга олинмаган:\n- Биз уйимизга вирусни олиб боришдан қўрқиб қолдик. Беморлар билан мулоқотда бўлганлар билан ишладик, аҳоли билан кунига мулоқотда бўляпмиз. Ташкилот биносини дезинфекция қилиб беринглар, бизни тест қилинглар, деб нечта жойга мурожаат қилдик. Ҳеч ким қулоқ солмаяпти. Қаерга кетаяпти, ковидга қарши кураш учун, деб ажратилган пуллар, билмаймиз. Навоийда аҳвол жуда ёмон, раҳбарлар жуда бепарво.\nҚуйида бу аёл билан суҳбатни тўлиқ тинглашингиз мумкин:\n“Карманагаз” ходими: ҳимоя костюми ва қўлқопсиз, бир кунда 1 та ниқоб билан аҳолини қабул қилаяпмиз, бизни ким ҳимоя қилади?\nССВ: хориждан 15 та замонавий реанимобил келтирилди\nБугун Ўзбекистонга хорижда ишлаб чиқарилган 15 та махсус замонавий реанимобил олиб келинди.\nСоғлиқни сақлаш вазирлигининг хабар қилишича, ушбу реанимобиллар дефибриллятор, ЭКГ ва сунъий нафас бериш аппаратлари, дори-дармонлар каби барча керакли воситалар билан жиҳозланган, беморни бир манзилдан тиббиёт муассасасига етказиб боргунча унинг ҳаётини сақлаб қолиш имкониятини беради.\nХабарда айтилишича, 2017-2018 йилларда "Ўзбекистон тарихида биринчи марта" тез тиббий ёрдам хизмати учун 1500 та янги ихтисослашган автомашина харид қилинган. Жорий йилнинг январида эса пойтахтимизнинг тез тиббий ёрдам хизмати учун хориждан 150 та “Ford” русумидаги энг замонавий реанимобиллар олиб келинган.\nССВ Навоий вилоят ҳокими берган маълумотни тасдиқламади\nНавоий вилоят ҳокими Қобил Турсунов 7 июль куни вилоят аҳолисига қилган мурожаатида коронавирусга чалинган бир киши вафот этганини билдирди.\n“Энг аянчлиси шундаки, куни кеча вилоятимизда олиб борилаётган даволаш-профилактика тадбирлари, тиббиёт ходимларининг саъй-ҳаракатларига қарамай, илк бор ўлим ҳолати қайд этилди”, -деди вилоят ҳокими.\nБироқ Турсуновнинг бу баёнотини Соғлиқни сақлаш вазирлиги ҳозирча тасдиқламади. Ҳоким бемор қачон ўлганини, унинг ёши ва жинсига оид маълумотларни очиқламади.\nОзодликка Навоийдаги норасмий манбаларнинг хабар қилишича, ҳоким тилга олган банк ходими - Навоий вилоятидаги банк бошқарувчиларидан бирининг ўринбосари бўлган Х.Ш., коронавирусдан вафот этган.\nНавоий вилояти ҳокими вилоятда коронавирусдан илк бемор вафот этганини билдирди\nССВ: 3524 нафар бемордан 285 нафари ўрта оғир, 8 нафари эса ўта оғир аҳволда\nСоғлиқни сақлаш вазирлигининг 6 июлда аҳоли орасида коронавирусга чалинганлар сони ортиб бораётгани қайд этилган алоҳида баёнотни эълон қилди.\nВазирлик шифохоналарда даволанаётган беморларнинг 300га яқини ўрта оғир, оғир ва ўта оғир аҳволда эканини маълум қилди:\n"Даволанаётган беморлар 3524 нафар бўлиб, шундан 285 нафари ўрта оғир, 25 нафари оғир, 8 нафари эса ўта оғир аҳволда. Беморларнинг 172 нафарида пневмония жараёни кечмоқда".\nБу баёнотга вазирлик Республика Вирусология илмий текшириш институти клиникасидан олинган видеолавҳани илова қилди ва аҳолини янада огоҳ бўлишга чорлади:\n35-ўлим: Тошкентда сўнгги бир кунда тўрт бемор вафот этди\nТошкент шаҳри Олмазор туманида яшовчи 67 ёшли Л.М., (эркак киши)коронавирус оқибатида вафот этгани ҳақида Соғлиқни сақлаш вазирлиги 6 июлда хабар берди.\nБилдирилишича, Л.М., 26 июндан томоғида оғриқ, тана ҳарорати кўтарилган, аммо шифокорга мурожаат қилмасдан уйида даволанган. 1 июль куни эса йўтали кучайиб, нафас сиқиши белгилари пайдо бўлгач, тез ёрдам чақирган ва тез тиббий ёрдам машинасида Тошкент шаҳар 2-сон юқумли касалликлар шифохонасига олиб борилган.\nШу куни ундан “COVID-19” инфекциясига таҳлил олиниб, зудлик билан реанимацион муолажалар бошланган. Беморга ўткир миокард инфаркти, икки томонлама пневмония, нафас етишмовчилигининг 2-даражаси, юрак ишемик касаллиги, гипертония касаллиги” ташхиси қўйилган. Унда коронавирус инфекцияси ҳам аниқланган.\n“Бироқ шифокорлар томонидан стандартлар асосида ўтказилган тезкор реанимацион муолажаларга қарамасдан бемор ўткир юрак қон-томир ва нафас етишмовчилигидан вафот этди”, -дейилади хабарда.\n5 июль куни Тошкентда уч киши - 45 ёшли эркак, 71 ва 49 ёшли аёлнинг коронавирусдан вафот этгани хабар қилинган эди.\nКоронавирус юққанлар сони 10143 нафарга етди\nЎзбекистонда коронавирус инфекцияси қайд этилганлар сони, 6 июль соат 10:00 ҳолатига кўра, 10143 нафарни ташкил этмоқда. Соғлиқни сақлаш вазирлигининг билдиришича, бу билан сўнгги 12 соатда коронавирус юққанлар сони 123 нафарга кўпайди.\n“Янги касалланиш ҳолатларининг 43 нафари Карантин марказидаги фуқаролар (барчаси хориждан келган) орасида, 60 нафари Андижон вилоятида (шундан 58 нафари коронавирусга чалинганлар билан мулоқотда бўлиб, карантинга олинган фуқаролар орасида, 2 нафари аҳоли орасида), 20 нафари Тошкент вилоятида халқаро юк ташувчи автомашина ҳайдовчилари орасида аниқланган”, -дейилади хабарда.\nАйни пайтда коронавирусга чалинганлардан 6584 нафари соғайди, 34 бемор вафот этди.\nҲозирда касалхоналарда 3524 нафар бемор қолмоқда. Улардан 25 нафари оғир, 8 нафари эса ўта оғир аҳволда.\n5 июлда 312 одамда коронавирус аниқланди\n“Шу йилнинг 5 июль куни мамлакатимизда 312 ҳолатда касаллик қайд этилган. Шундан 190 нафари Карантин муассасаларида, 121 нафари аҳоли орасида (шундан 84 нафари Тошкент шаҳрида, 21 нафари Тошкент вилоятида, 16 нафари Самарқанд вилоятида), 1 нафари халқаро юк ташувчи автомашина ҳайдовчиларида орасида аниқланган”, -деб хабар берди Соғлиқни сақлаш вазирлиги.\n5 июнда кун давомида Тошкент шаҳридаги тиббиёт муассасаларида 159 нафар фуқаро соғайди. Ҳозирда касаллик қайд этилган жами 10020 нафар бемордан 6584 нафари соғайиб, даволаниш кўрсаткичи 65 фоизни ташкил этмоқда.\nАйни пайтда тиббиёт муассасаларида даволанаётган 3402 нафар бемордан 25 нафари оғир, 8 нафари эса ўта оғир аҳволда.\nҲозирда уй карантинида 42 895 нафар, стационар карантинда эса 25 021 нафар фуқаро тиббий кузатувда бўлиб турибди.\n34-ўлим: Тошкентда коронавирусга чалинган яна бир бемор вафот этди\nСоғлиқни сақлаш вазирлигининг 6 июлда билдиришича, Тошкент шаҳри Юнусобод туманида яшовчи, коронавирусга чалингани аниқланган 49 ёшли Н.У., (аёл киши) 5 июнь куни ўткир нафас ва юрак етишмовчилигидан вафот этди.\nВазирликнинг билдиришича, у “бир неча кун давомида тана ҳароратининг кўтарилиши, томоғида оғриқ ва ҳолсизлик бўлишига қарамасдан шифокорларга ўз вақтида мурожаат қилмаган”.\nЖорий йил 3 июль куни бемор хусусий клиникада коронавирусга таҳлил топширган. Шу куни аҳволи оғирлашганлиги сабабли 7-сон шаҳар клиник шифохонасининг реанимация бўлимига ётқизилиб, сунъий нафас олиш аппаратига уланган.\n“Унга “Икки томонлама пневмония, ўткир нафас ва юрак қон-томир етишмовчилиги, кома I” ташхиси қўйилган. Беморнинг даволаниши давомида кунлик аҳволи малакали шифокорлар томонидан доимий назоратга олинган. Бироқ шифокорларнинг стандартлар асосида ўтказган реанимацион муолажаларига қарамасдан бемор ўткир нафас ва юрак етишмовчилигидан вафот этди”, -дейилади хабарда.\nН.У., 5 июль куни Тошкентда коронавирусдан вафот этган учинчи бемор бўлди. Аввалроқ Соғлиқни сақлаш вазирлиги 5 июль куни Тошкентда икки киши - 45 ёшли эркак ҳамда 71 яшар аёлнинг коронавирусдан вафот этганини хабар қилган эди.\nБеморлар сони ўн мингдан ошди\nСоғлиқни сақлаш вазирлигининг билдиришича, 5 июль соат 23:30 ҳолатига кўра, Ўзбекистонда коронавирус инфекцияси қайд этилганлар сони 10 020 нафарни ташкил этмоқда.\n“Янги касалланиш ҳолатларининг 16 нафари Карантин марказидаги фуқаролар (барчаси хориждан келган) орасида, 27 нафари Тошкент шаҳрида (шундан 5 нафари коронавирусга чалинганлар билан мулоқотда бўлиб, карантинга олинган фуқаролар орасида, 22 нафари аҳоли орасида), 22 нафари Тошкент вилоятида (шундан 6 нафари коронавирусга чалинганлар билан мулоқотда бўлиб, карантинга олинган фуқаролар орасида, 16 нафари аҳоли орасида) 19 нафари Самарқанд вилоятида (шундан 3 нафари коронавирусга чалинганлар билан мулоқотда бўлиб, карантинга олинган фуқаролар орасида, 16 нафари аҳоли орасида) аниқланган”, -дейилади хабарда.\nАйни пайтда Вирусология илмий-текшириш институти клиникасида 21 нафар, Тошкент тиббиёт академияси клиникасида 66 нафар, 1-сон шаҳар клиник шифохонасида 26 нафар ва Эпидемиология, микробиология ва юқумли касалликлар илмий-текшириш институти клиникасида 46 нафар бемор соғайди. Бу билан тузалганлар сони жами 6584 нафарга етди ва соғайиш кўрсаткичи 65 фоизни ташкил этди.\nҲозирда касалхоналарда 3402 нафар бемор даволанмоқда. Улардан 25 нафари оғир, 8 нафари эса ўта оғир аҳволда.\n33-ўлим: Тошкентда уйида ўзини даволаб юрган коронавирус бемори вафот этди\nСоғлиқни сақлаш вазирлиги Тошкентда 45 ёшли эркак коронавирусдан вафот этганини маълум қилди.\nРасмий хабарда айтилишича, пойтахтлик З. да бир неча кун давомида коронавирус аломатлари сезилиб, оғриқ ва ҳолсизлик кузатилганига қарамай уй шароитида даволаниб юрган.\n30 июнь куни Тошкент шаҳар тез тиббий ёрдам шифохонасига ўта оғир ҳолатда, ўткир нафас етишмовчилиги билан олиб келиниб, реанимация бўлимига ётқизилган.\n"Беморга юрак ишемик касаллиги, ўткир юрак ва нафас етишмовчилиги, икки томонлама пневмония дастлабки ташхиси қўйилган. Реанимацион муолажаларига қарамасдан, бемор ўткир юрак-қон томир ва ўпка етишмовчилигидан вафот этди", дейилади расимий хабарда.\n5 июль куни Тошкентда коронавирусдан 71 яшар аёлнинг вафот этгани ҳам хабар қилинган эди.\nССВ: Тошкентда 71 яшар бемор вафот этди\nСоғлиқни сақлаш вазирлиги Тошкентда коронавирусга чалинган 71 яшар бермор ўткир юрак ва нафас етишмовчилигидан вафот этганини маълум қилди.\nРасмий хабарга кўра, Шайхонтоҳур туманида яшовчи, 71 ёшли М.Г. жорий йил 30 июнь куни коронавирус аниқлангани сабабли Эпидемиология, микробиология ва юқумли касалликлар илмий-текшириш институти клиникасининг реанимация бўлимига ётқизилган.\nБемор бундан аввал, охирги 10 йил давомида юрак ишемик касаллиги, гипертония, стенокардия, қандли диабет, сурункали буйрак етишмовчилиги ташхиси билан даволаниб юрган.\nСўнгги бир ой ичида эса режали гемодиализ муолажаларини олишни бошлаган.\n"Бироқ шифокорларнинг стандартлар асосида ўтказган тезкор реанимацион муолажаларига қарамасдан бемор ўткир юрак-қон томир ва ўпка етишмовчилигидан вафот этди", деб хабар қилди вазирлик.\nШу билан коронавирусга чалингач, вафот этганлар сони Ўзбекистонда 32 нафарга етди.\nЗангиотада 2 минг ўринлик шифохона қурилмоқда, бир қисми фойдаланишга топширилди\nЗангиотада коронавирус беморларини даволаш учун 2000 ўринли махсус шифохона фойдаланишга топширилмоқда.\nЛойиҳанинг умумий қиймати 504 млрд сўм бўлиб, 33 гектарда бир қаватли 4 та блокдан иборат кўп тармоқли шифохона қурилмоқда.\nҲозирда 16,5 гектар майдонда минг ўринга мўлжалланган бир қаватли 18 та блок фойдаланишга топширилаётгани хабар қилинди.\nШифохона шу йилнинг 6 июль куни илк беморларни қабул қилишни бошлайди.\nБунинг арафасида Соғлиқни сақлаш вазири Алишер Шодмонов журналистларга муассасани намойиш қилди.\nДарвоқе, расмий каналларда намойиш қилинган лавҳаларда кўринишича, пресс-тур давомида ижтимоий масофа сақланмаган.\nССВ: беморлардан 15 нафари оғир, 10 нафари эса ўта оғир аҳволда\n5 июль соат 10:00 ҳолатига кўра, Ўзбекистонда коронавирус инфекцияси қайд этилганлар сони 9829 (+121) нафарни ташкил этмоқда.\n- 106 нафари Карантин марказидаги фуқаролар орасида,\n- 7 нафари Тошкент шаҳрида (шундан 4 нафари коронавирусга чалинганлар билан мулоқотда бўлиб, карантинга олинган фуқаролар орасида, 3 нафари аҳоли орасида),\n- 7 нафари Тошкент вилоятида (шундан 4 нафари коронавирусга чалинганлар билан мулоқотда бўлиб, карантинга олинган фуқаролар орасида, 3 нафари аҳоли орасида),\n- 1 нафари эса Сирдарё вилоятида халқаро юк ташувчи автомашина ҳайдовчилари орасида аниқланган.\n3373 нафар бемор шифохоналарда қолмоқда. Улардан 15 нафари оғир, 10 нафари эса ўта оғир аҳволда.\nТошкентда 30-бемор - 65 ёшли эркак вафот этди\nҒузорлик шифокор: коронавирусдан вафот этган бемор жасади 15 соат шифохонамизда қолиб кетди!\nҚашқадарёда коронавирус юқтириб олгач, вафот этган 64 яшар беморни қабул қилиб олган Ғузор туман Тиббиёт бирлашмаси Жонлантириш бўлими ходимининг видеомурожаати Озодликка келиб тушди.\nСоғлиқни сақлаш вазирлиги 2 июлга ўтар кечаси Қашқадарё вилоят, Ғузор туманида яшовчи 64 ёшли С.Ҳ., коронавирусдан вафот этгани, бунга қадар Ғузор туман тиббиёт бирлашмаси реанимация бўлимига икки томонлама ўткир пневмония оғир даражаси, юрак ва нафас етишмовчилиги ва қандли диабет оғир кечиши ташхиси билан ётқизилганини расман маълум қилган.\nОзодликка келган видеода COVID-19 инфекциясидан ҳимоя кийимини кийиб олган ва юзига ниқоб таққан ходима 64 ёшли оғир бемор аввалига уларнинг бўлимига олиб келингани ва натижада, бу бўлим карантинга олинганини айтади.\nХодиманинг сўзларидан тушунилишича, бу бўлим COVID-19 инфекциясини юқтириб олган беморларни қабул қилишга мўлжалланмаган, тайёргарлиги бўлмаган.\nЮқори тана ҳарорати билан уйидан олинган бемор Юқумли касалликлар шифохонасига эмас, туман тиббиёт бирлашмаси жонлантириш бўлимига олиб келинган.\nСўнгра вафот этган бемор жасади 15 соатдан ортиқ шифохонада қолиб кетган, уни вилоятга жўнатиш учун шифохона ходимлари жуда сарсон бўлишган.\nВидеода, шунингдек, ҳозир беморнинг бир қариндоши ҳам оғир аҳволда яна шу шифохонага келтирилгани, туман Юқумли касалликлар шифохонасида эса бу оғир беморга жой етишмаётгани айтилган.\nБундан ташқари, ходима сўзларидан тушунилишича, коронавирус юқтирган бемор келтирилиши ортидан карантинга тушиб қолган шифокорларга етарли дори-дармон, ҳаттоки егулик етказилмаётир.\nУшбу видеода гапирган тиббиёт ходими билан Озодлик боғлана олмади. Шунингдек, Ғузор тумани Тиббиёт бирлашмаси ва Қашқадарё вилояти Соғлиқни сақлаш бошқармасидан ҳам расман изоҳ олишнинг имкони бўлмади.\nNasafnews.uz ахборот порталининг ёзишича, 29 июнь куни марҳумнинг айни бўлимда сақланган акаси ва турмуш ўртоғига ҳам коронавирус юққанининг эҳтимоли юқоридир.\n"Ҳозирда улар бўлимдан вилоят юқумли касалликлар шифохонасига юборилган. Биз мазкур ҳолат бўйича ҳамма нарсани яшираётган ва ҳолат бўйича аниқ ахборот бермай турган Қашқадарё вилоят соғлиқни сақлаш бошқармасидан эмас, Соғлиқни сақлаш вазирлигидан аниқ изоҳ кутамиз", деб қўшимча қилди ушбу нашр.\nҒузорлик шифокор видеосини Озодликка йўллаган қашқадарёлик тиббиёт ходимига кўра, улар коронавирус бутун шифохонага тарқалиб кетганидан гумон қилмоқда, аммо шифохонанинг айрим бўлимлари ҳануз очиқ турибди:\n"Қашқадарёнинг Ғузор туманида вазият жуда оғир, лекин қизил ҳудудга ҳам киргизишмади. Ҳамма ўзича яшаб юрибди. Туман Тиббиёт бирлашмаси шифохонаси тўлиқ ёпилсин! Бу касаллик бутун шифохона бўйлаб тарқаб бўлди. Қайсидир бўлимлари ёпилди, лекин алоқа бор барибир. Ёпилсин шифохона карантинга!"\nКоронавирус беморлари муолажасида антибактериал препаратлар қўлланмоқда\nАОКА ҳузуридаги штабда Коронавирусга қарши кураш штаби аъзоси Ҳабибулла Оқилов иштирокида брифинг ўтказилди.\nБрифингда Оқилов, коронавирусга чалинган беморларга берилаётган дори-дармонлар ва препаратларни маълум қилди:\n- Ҳозирги вақтда бир нечта дори-воситалардан фойдаланилмоқда, хусусан, антибактериал препаратлар - Азитромицин, қон суюлтиришга - Гепарин, Клексан, вирусга қарши-Лопинавир/Ритонавир, Авиган ва Гидроксихлорохин каби дорилар кўпроқ ишлатилмоқда. Оксигенотерапия (кислород билан даволаш) хам яхши самара кўрсатяпти. Оғир турларда симптоматик даво ўтказилади, яъни сунъий нафас олиш аппаратига уланади.\nАвтобусдаги тиқилинч назорати мутасадди органларга юклатилган\nБрифингда штаб вакили Ҳ. Оқиловга: "Нима сабабдан таксиларда целофан ўрнатиб 2 кишидан кўп одам ташиш мумкин эмас-у, автобусларда тиқилинч қилиб йўловчи ташилмоқда. Яна автобусларда одамлар бу учун жаримага ҳам тортилмоқда?" деган савол берилди:\n- Махсус комиссия қарорларида транспорт воситалари ҳудудлар рангига қараб хизмат кўрсатиши қайд этилган. Бунда автобусларда йўловчилар орасида ижтимоий масофа сақланган ҳолда хизмат кўрсатилиши белгиланган ва бу ҳолатни назорати мутасадди органларга юклатилган, деб жавоб берди Ҳ. Оқилов.\nНазорат белгиланганига қарамай, шаҳар ичи ва атрофида қатнаётган автобуслардаги тиқилинчлар кузатилаётгани, ижтимоий масофа сақланмаётганига штаб вакили аниқ изоҳ бермади.\n5 июлдан касаллик енгил кечаётган коронавирус беморлари уйда даволанади\nРеспублика махсус комиссиясининг 30 июнь кунги қарори билан бундан буён коронавирус беморлари 3 тоифага ажратиладиган бўлди:\n- коронавирус инфекциясининг енгил шакллари аниқланган (касаллик аломатларсиз ўтаётган) беморлар;\n- коронавирус инфекцияси ўртача оғир кечаётган (тана ҳарорати кўтарилаётган) беморлар;\n- коронавирус инфекцияси оғир кечаётган беморлар.\nЖорий йил 5 июль санасидан бошлаб коронавирус инфекциясини юқтирган беморларни даволаш билан боғлиқ қуйидагиларни назарда тутувчи янги тартиб жорий этилади:\n- касаллик аломатларисиз кечаётган енгил шаклдаги беморлар шифокор тавсиялари асосида уйида даволанишига рухсат берилади;\n- шифохона ва уйида даволанаётган касаллик аломатларисиз кечаётган енгил беморлар, 10 кун ичида клиник белгилари кузатилмаса, назоратдан чиқарилади;\n- коронавирус инфекцияси тасдиқланган бемор билан бирламчи мулоқотда бўлганлар 14 кунлик карантин муддатини уй шароитида ёки тасдиқланган рўйхатга асосан меҳмонхоналарда барча санитария-эпидемиология ва карантин чекловларига риоя этган ҳолда ўтказишга рухсат берилади.\nБлогнинг аввалги қисмларини қуйида ўқишингиз мумкин:\nUZ/Коронавирус: юқтирганлар 9 мингдан ошди. Янги рекорд: 1 кунда аҳоли орасида 113 кишида вирус аниқланди\nUZ/Коронавирус: хориждан авиапочта қисман тикланди, "Таиландда 250 киши қолиб кетди", "Қўйлиқ" бозорида расталар бузилди\nUZ/Коронавирус: карантин 10 майгача узайтирилди, ноозиқ-овқат маҳсулоти сайёр савдосига рухсат берилди, перинатал марказ карантинга олинди


Қуръони Каримнинг етти ҳарфда нозил бўлиши ҳақидаги мавзуъ энг нозик мавзуълардан бири ҳисобланади. Бу мавзуънинг нозиклиги бир неча омилга боғлиқдир.\nАввало, Қуръони Каримни етти ҳарфда нозил бўлгани саҳиҳ ва мутовотир ҳадиси шарифлар ила собит бўлган. Бу − ҳеч шубҳаси йўқ ҳақиқат.\nҚолаверса, Қуръони Каримнинг етти ҳарфда нозил бўлиши нима эканлигини ўша ҳадиси шарифлардан очиқ-ойдин тушуниб олишимиз қийин.\nБунинг устига «етти ҳарф»дан айнан нима кўзда тутилганини ҳам мазкур ҳадиси шарифлардан билиб олишимиз қийин.\nАлбатта, Расулуллоҳ (соллаллоҳу алайҳи васаллам) ва у Зотнинг даврларида яшаган саҳобаи киромлар бу нарсаларни яхши билганлар. Улар ўша ўзлари яхши билишларига эътимод қилиб ўзаро муомала қилганлар.\nШу ерда ўзлари тушунган бўлсалар яхши, аммо келажак авлодлар учун бу масалани баён қилиб қўйсалар бўлмасмиди? деган савол пайдо бўлиши турган гап. Улар учун оддий бўлган масалани келажакда бошқалар тушунмай қолишини ким ўйлабди дейсиз? Бундан ҳам муҳими улар бунга ўхшаш оддий нарсларга вақт ҳам топмаганлар. У азизлар бутун дунёни Ислом ҳидоятига бошлашдек улкан иштиёқ билан яшаганлар. Улар ўзлари эришган улкан бахтга ўзгалар ҳам тезроқ эришиши ҳақида бош қотирар эдилар. Бунақанги оғзаки тортишувларга вақтлари ҳам, истаклари ҳам йўқ эди.\nШунинг учун Қуръони Каримни етти ҳарфда нозил бўлиши масаласи кейинги пайтнинг турли уламолари томонидан турлича ўрганилган ва турлича талқин ҳам қилинган.\nИмом Жалолиддин Суютий (раҳматуллоҳи алайҳи) бу масалада кирқ хил фикр борлигини ўзларининг «Итқон фии улумул Қуръон» номли китобларида келтирганлар.\nШу ерда Қуръони Каримни етти ҳарфда нозил бўлишининг нима эканлигини тушуниш учун ҳаракат қилиб айтилган фикрлардан баъзиларини келтириб ўтсак, фойдадан холи бўлмаса керак. Чунки худди шу гапларни баъзи бир кишилар бизда ҳам гапиришга ва ёзишга ўтмоқдалар.\n1. Қуръони Каримни етти ҳарфда нозил бўлиши араб тилининг етти лаҳжасида нозил бўлишидир.\nБу гап мутлақо тўғри келмаслигини уламолар таъкидлаганлар. Аввало қайси лаҳжалар кўзда тутилгани маълум эмас. Қолаверса, Қуръони Каримни етти ҳарфда нозил бўлиши ҳақидаги ҳадиси шарифларнинг бирида Умар ибн Хаттоб Ҳишом ибн Ҳаким (розияллоҳу анҳу) билан ихтилоф қилиб Расулуллоҳ (соллаллоҳу алайҳи васаллам)нинг ҳузурларига борадилар ва у Зот Қуръони Каримни етти ҳарфда нозил бўганини айтадилар. Умар ибн Хаттоб Ҳишом ибн Ҳаким розияллоҳу анҳу икковлари ҳам араб тилининг қурайш лаҳжасида сўзлашадиган одамлар эдилар. Агар гап лаҳжада бўлганидан улар ихтилоф қилишмас эди.\n2. Қуръони Каримни етти ҳарфда нозил бўлиши етти қироатда нозил бўлишидир. Шунинг учун ҳам Ислом оламида етти қироат тарқалган.\nБу гап умуман кулгили бўлади. Чунки етти қироат деган гап анча кейин чиққан гап. Бунинг устига қироатлар аввалда кўп бўлган. Фақат улардан энг машҳурларини танлаб олишга ҳаракат қилинганда уламолар етти қироатни ихтиёр қилишган, холос.\n3. Қуръони Каримни етти ҳарфда нозил бўлиши муайян ададни тақозо қилмайди. Арабларда етти сўзи гоҳида чекланмаган ададга ишлатилади.\nБу гап ҳам тўғри эмас. Чунки Қуръони Каримни етти ҳарфда нозил бўлиши ҳақидаги ҳадиси шарифларда гап айнан олти билан саккизнинг орасидаги етти адади ҳақида кетади.\nБиз ўзимиз шарҳ қилаётган «ат-Тожул Жомеъ» китобида Қуръони Каримни етти ҳарфда нозил бўлиши ҳақидаги ҳадиси шарифларни ўрганиб олиб кейин хулоса чиқаришга ҳаракат қилсак, яхши бўлса керак.\n«Жаброил менга бир ҳарфда қироат қилдирди. Мен унга мурожаат қилиб, зиёда этишини сўраб-сўраб охири етти ҳарфда интиҳосига етди», дедилар».\nШарҳ: Аввало «ҳарф» сўзининг маъносини тушуниб олайлик. Араб тилида «ҳарф» сўзи бир нарсанинг олд-юз тарафи, бир нарсанинг бурилиш-бузулиши ва бир нарсанинг ўлчови маъноларини билдиради.\nБиз сўз юритаётган мавзуда эса биринчи маъно ишлатилади. Қуръони Каримни етти ҳарфда нозил бўлиши етти юз, тараф, яъни тариқа десак бўлади.\nБу ҳадиси шарифда аввал бошда Жаброил (алайҳиссалом) Муҳаммад (соллаллоҳу алайҳи васаллам)га Қуръони Каримни бир ҳарфда етказганлар, аммо Пайғамбаримиз (алайҳиссалом) бир ҳарф камлик қилишини англаб уни зиёда қилишни сўраганлари ҳақида сўз кетмоқда. Расулуллоҳ (соллаллоҳу алайҳи васаллам)нинг қайта-қайта илтимос қилишлари туфайли бир ҳарф етти ҳарфга етган.\n«Ҳишом ибн Ҳакимнинг Фурқон сурасини мени уни қироат қиладигандан бошқача қироат қилаётганини эшитиб қолдим. Расулуллоҳ (соллаллоҳу алайҳи васаллам) менга уни қироат қилишни ўргатган эдилар. Шошилиб уни бир нарса қилиб қўйишимга сал қолди. Кейин у қайтгунча тегмай турдим.\nСўнгра уни ридосига ўраб Расулуллоҳ (соллаллоҳу алайҳи васаллам)нинг ҳузурларига олиб бордим ва:\n«Эй Аллоҳнинг Расули, мен мановининг Фурқон сурасини сиз менга уни қироат қилдирганингиздан бошқача қироат қилаётганини эшитиб қолдим», дедим.\n«Уни қўйиб юбор. Эй Ҳишом, ўқи», дедилар.\nУ мен эшитгандақа қироат қилди.\nШунда Расулуллоҳ (соллаллоҳу алайҳи васаллам):\n«Мана шундоқ нозил қилинган», дедилар ва менга:\nБас, мен ўқидим. У Зот (алайҳиссалом):\n«Мана шундоқ нозил қилинган. Албатта, бу Қуръон етти ҳарфда нозил қилингандир. Ундан муяссар бўлганида қироат қилинглар», дедилар».\n1. Дастлаб Набий (соллаллоҳу алайҳи васаллам) саҳобаларга Қуръони Каримни етти ҳарфда нозил бўлганини умумий эълон қилмаганлар. Бўлмаса Умар ибн Хаттоб ва Ҳишом ибн Ҳаким (розияллоҳу анҳу)ни ўзларига нотаниш қироат қилганлари учун Расулуллоҳ (соллаллоҳу алайҳи васаллам)нинг ҳузурларига сурдаб олиб бормас эдилар.\n2. Умар ибн Хаттобнинг мулоҳазалари маълум сура − Фурқон сурасида бўлгани. Бундан етти ҳарф бошдан оёқ бошқача ўқишда эмас, баъзи жойларда бошқача бўлишини билдиради.\n3. Қуръони Каримни етти ҳарфда нозил бўлганлигини Пайғамбаримиз (соллаллоҳу алайҳи васаллам) саҳобаи киромларнинг ўзаро тортишувларидан кейин эълон қилганлари.\n4. Қуръони Каримни етти ҳарфда нозил бўлиши уни муяссар бўлганича осонлик ила қироат қилиш мақсадида жорий қилингани. Агар бир ҳарфдагина қироат қилиш мажбурий бўлса, одамлар Қуръони Каримни қироат қилишда қийналиб қолишлари мумкинлиги.\n«Набий (соллаллоҳу алайҳи васаллам) Бани Ғифорнинг сувхонаси олдида эдилар. У Зотнинг ҳузурларига ЖАброил (алайҳиссалом) келиб:\n«Албатта, Аллоҳ умматинг Қуръонни бир ҳарфда ўқишини сенга амр қилмоқда», деди.\n«Аллоҳдан Унинг мукофоти ва мағфиратини сўрайман. Албатта, менинг умматим унга тоқат қила олмайди», дедилар у Зот.\n«Албатта, Аллоҳ умматинг Қуръонни етти ҳарфда ўқишини сенга амр қилмоқда. Ўшадан қайси ҳарфда қироат қилсалар ҳам, тўғри қилган бўладилар», деди».\n«Эй Жаброил! Мен бир уммий умматга юборилганман. Уларнинг ичида кекса аёллар, қари шайхлар, ёш болалар, кичик қизчалар ва ҳеч қачон ёзув ўқимаган одамлар бор», дедилар.\nШарҳ: Бу ҳадиси шарифда Қуръони Каримни етти ҳарфда нозил бўлишидан кўзланган мақсад очиқ-ойдин келмоқда.\nНабий (соллаллоҳу алайҳи васаллам) Жиброил (алайҳиссалом)га қата-қайта:\n«Аллоҳдан Унинг мукофоти ва мағфиратини сўрайман. Албатта, менинг умматим унга тоқат қила олмайди», демоқдалар.\nБу иш уч марта такрорлаганларидан кейин бир ҳарф етти ҳарфга етказилди.\nНабий (соллаллоҳу алайҳи васаллам) ўз умматларининг тоқат қила олмасилигини ўзларига Қуръон оятларини олиб келадиган ва бир ҳарфда ўқишга амр бўлганини етказаётган фариштага:\nБундан Қуръони Каримни етти ҳарфда нозил бўлиши аҳолининг турли табақаларига Каломуллоҳни ўқишни осон қилиш мақсадида бўлганлиги келиб чиқади.\n«Масжидда эдим. Бир одам кириб намоз ўқий бошлади. У бир қироат қилди. Унинг қироатини инкор қилдим. Кейин бошқаси кириб ҳалигининг қироатидан ҳам бошқача қироат қилди.\nИкковлари намозларини тугатиб бўлганларидан кейин ҳаммамиз Набий (соллаллоҳу алайҳи васаллам)нинг ҳузурларига кирдик ва мен:\n«Манаву бир қироат қилди. Мен унинг қироатини инкор қилдим. Кейин буниси кириб унисининг қироатидан ҳам бошқача қироат қилди», дедим.\nБас, Расулуллоҳ (соллаллоҳу алайҳи васаллам) амр қилдилар. Иккилари қироат қилди. Набий (соллаллоҳу алайҳи васаллам) иккисини ҳам маъқулладилар. Менинг кўнглимга жоҳилиятдагидан ҳам ёмонроқ ёлғонга чиқариш тушди.\nРасулуллоҳ (соллаллоҳу алайҳи васаллам) мени ўраб олган нарсани билиб кўксимга урдилар. Тер бўлиб оқиб кетдим. Қўрққанимдан худди Аллоҳ азза ва жаллага назар солиб тургандай бўлдим.\n«Эй Убай! Менга Қуръонни бир ҳарфда қироат қил, деб (хабар) юборилди. Мен У Зотга, умматимга осон қил, деб қайтардим.\nМенга иккинчи марта, уни икки ҳарфда қироат қил, деб айтилди. Мен У Зотга, умматимга осон қил, деб қайтардим.\nМенга учинчи марта, уни етти ҳарфда қироат қил. Сенга ҳар бир қайтарганинг учун бир нарсани сўраб олишингга имкон бор, деб айтилди.\n«Эй Аллоҳим! Умматимни мағфират қилгин! Умматимни мағфират қилгин!» дедим.\nУчинчисини халойиқнинг барчаси, ҳаттоки Иброҳим (алайҳиссалом) ҳам менга рағбат қиладиган кунга қолдирдим», дедилар».\nШарҳ: Набий (соллаллоҳу алайҳи васаллам) Қуръони Каримни бир ҳарфда ва икки ҳарфда ўқиш ҳақидаги амр келганидан кейин осон қилишни сўраб илтимосни қайтарганлар. Аллоҳ таоло аста-секин осонлаштириш билан бирга, у Зотга мукофот ҳам тақдим қилган.\n«Сенга ҳар бир қайтарганинг учун бир нарсани сўраб олишингга имкон бор», деб айтган.\nМуҳаммад (соллаллоҳу алайҳи васаллам) ўз умматларига икки марта мағфират сўраб дуо қилганлар ва учинчи имкониятдан фойдаланишни қиёмат кунига қўйганлар. Ўша кунда ҳамма, ҳатто Иброҳим (алайҳиссалом) ҳам у зотнинг дуоларидан умидвор бўлиб турган бўладилар.\nРасулуллоҳ (соллаллоҳу алайҳи васаллам)нинг:\n«Мен У Зотга, умматимга осон қил, деб қайтардим», деганларидан Қуръони Каримни етти ҳарфда нозил бўлиши умматга осонлик туғдириш учун эканлиги очиқ-ойдин кўриниб турибди.\nУшбу ва бошқа маълумотларни синчклаб ўрганган мутахассис уламоларимиз Қуръони Каримни етти ҳарфда нозил бўлиши Қуръони Каримнинг баъзи сўз ва ҳарфларини талаффуз қилишда ижозат берилган етти тур хилма-хилликдир:\nМисол учун араб тилида «омонат» сўзи бир хил ёзувда турганда уни бирликда ҳам, кўпликда ўқиш ҳам мумкин.\n2. Эъробда араб тили қоидаси доирасида турлича бўлишни кўтарадиган жойларда турлича талаффуз қилишга берилган рухсат.\nМисол учун «маа» келишигидан кейин икки исм келса иккинчисини насб-фатҳали ёки рафъ-заммали ўқиш мумкин.\n3. Сарф қоидаларига биноан турлича талаффуз қилиш мумкин бўлган сўзларни турли фалаффуз қилишга ижозат.\nМисол учун араб тилида ёзилган «боид» сўзини боид ўқиш ҳам, боада ўқиш ҳам мумкин.\n6. Бирор ҳарфнинг зиёда ёки ноқис қилиб ўқишга ижозат.


17 Май 22:32\nNUR-SULTAN. Кazinform - Келгуси ўқув йилидан бошлаб жисмоний тарбия ва технология фанларида қизлар ва ўғил болалар алоҳида ўқитилади. Бу ҳақда Таълим ва фан вазирлигининг Мактабгача ва ўрта таълим қўмитаси раиси Гулмира Каримова маълум қилди, дея хабар беради Kazinform мухбири.\n– Келгуси ўқув йили учун таълим ва тарбия бўйича ўқув-услубий кўрсатмалар ишлаб чиқилди. У жорий ўқув йили охиригача мактабларга етказиб берилади. Янги ўқув дастури мактабгача ёшдаги болалар хавфсизлигини таъминлаш ва ўқув жараёни сифатини оширишга қаратилган талаблар билан тўлдирилди. Алоҳида эҳтиёжли болалар билан ишлашни психологик-педагогик меъёрлар асосида ташкил этиш, ижтимоий ҳимояга муҳтож оилалар фарзандларини ихтисослаштирилган таълим муассасаларига ўқишга қабул қилиш учун махсус квота жорий этиш бўйича ишлар олиб борилмоқда», — деди Гулмира Каримова Халқ таълими вазирлиги йиғилишида.\nШунингдек, қўмита раҳбари таълим муассасалари раҳбарларини ротация қилиш бўйича ишлар давом эттирилишини маълум қилди. Бугунги кунда 200 та таълим муассасаси раҳбарлари ротация қилинган.\n«Ўз-ўзини билиш курсини ўқитишнинг ўзига хос хусусиятларига оид 19-бўлим ўқув режасидан ўз-ўзини билиш фани олиб ташланганлиги муносабати билан мазмунан ўзгартиришлар ва қисқартиришлар киритилди. 1-4-синфларда бадиий меҳнат фанининг, 5-9-синфларда тасвирий санъат ва технология фанининг бўлиниши муносабати билан ушбу фанларни ўқитишга ўзгартиришлар киритилди. Технология ва жисмоний тарбия машғулотларини ўтказишда ўғил-қизларни синф катталигидан қатъи назар, гуруҳларга бўлиш қоидаси жорий этилди», — деди у.\nЭслатиб ўтамиз, вазир Асхат Аймағамбетов «Олтин белги»га номзод Миллий ягона тестда паст балл тўплаган тақдирда мактаб маъмурияти жавобгарликка тортилиши ҳақида огоҳлантирган эди.


Учта туман пахта режасини бажарди ва сектор раҳбарлари пул мукофотлари билан рағбатлантирилди\n21:00 / 21.10.2018\nЎзбекистон бош вазири Абдулла Арипов, президент админстрацияси раҳбари Зайнилобиддин Низомиддинов ва бош вазир ўринбосари Зоир Мирзаев раислигида 2018 йилги пахта ҳосилини йиғиб-териб олиш ишларини жадаллаштириш бўйича навбатдаги селектор йиғилиши ўтказилди.\n«Kun.uz» манбаси маълум қилишича, селектор давомида республикада давлатга пахта топшириш режасини 100 фоизга бажарган илк туманлар номи эълон қилинган. Маълум бўлишича, 21 октябрь ҳолатига келиб, республика бўйича 3та туман режани бажарган.\nМаррага биринчи бўлиб, Наманган вилояти Чуст тумани етиб келган. Шунингдек, Фарғона вилоятининг Риштон ҳамда Андижон вилоятининг Пахтаобод туманлари пахта режасини тўлдирган.\nЎзбекистон бош вазири бу туманларда секторлар раҳбарлари (туман ҳокими, туман прокурори, туман ИИБ бошлиғи ва туман ДСИ бошлиғи) 20 миллион сўмдан пул мукофотлари билан рағбатлантирилишини маълум қилган.\nВазирлар Маҳкамаси томонидан бу маҳаллий раҳбарларга миннатдорчилик билдирилган.\nШунингдек, пахта режасини биринчилардан бўлиб бажарган 10 туман ичида бўладиган кейинги 7 туман раҳбарларига ҳам 20 миллион сўмдан мукофот пули ваъда қилинган. Кейинги ўнталикда бўладиган туман раҳбарлари эса 15 миллион сўмдан, ўттизталик ичида бўладиган охирги 10 туман раҳбарлари эса 10 миллион сўмдан мукофот пули олишади.\nМаълумот учун, 2018 йил ҳосилидан тайёрланган пахта хомашёси тўғрисидаги 21 октябрь кунги маълумотларга кўра, айни вақтда Андижон вилояти пешқадамлик қилмоқда. Андижонликлар давлатга пахта топшириш режасини 80 фоиздан оширишди. Кейинги ўринларда Фарғона (78,87) ва Бухоро (78,30) вилоятлари боришмоқда. Самарқанд (52,31) ва Тошкент (50,69) вилоятлари охирги ўринларда қолишган. Республиканинг умумий режаси 66,47 фоизга етган.\nЎзбекистонда 2018 йилги пахта терими мавсуми бўлиб ўтмоқда\n14:07 / 05.04.2021\n«Ўзбекистон минг тонна буғдой, 500 тонна пахта уруғи берди» – Қирғизистон бош вазири\n23:32 / 01.04.2021\nХайрулло Бозоров: Қирғиз президенти самолётдан тушибоқ Ўзбекистон билан энди мутлақо бошқача муносабатда бўламиз дебди\n20:29 / 01.04.2021\nРиштондаги почта биноси ҳеч қандай огоҳлантиришсиз бир кунда ноқонуний бузиб ташланган – АКТ вазирлиги\n14:36 / 03.03.2021\nЎзбекистон пахта етиштириш бўйича дунёда 6-ўринни эгаллади


ЎзА - Яратилган янги фильм таъсири туфайли 38 оила қайта тикланди\nЯратилган янги фильм таъсири туфайли 38 оила қайта тикланди\nОлий суд раисининг ўринбосари Х.Ёдгоров ва Олий суд судьялари Хоразм вилояти Урганч шаҳридаги Ёшлар маркази мажлислар залида вилоят Хотин-қизлар қўмитаси ва Халқ қабулхонаси билан ҳамкорликда турли сабабларга кўра ажрашиб кетган 108 нафар эр-хотин ва уларнинг ота-оналари ҳамда маҳалла фаоллари билан очиқ мулоқот ўтказди.\nОила ва фарзанд муқаддаслиги, оиладаги нотинчликнинг келиб чиқиш сабаб ҳамда оқибатлари чуқур ҳуқуқий ва маънавий таҳлил қилиб берилди.\nШунингдек, Олий суд буюртмаси асосида оилавий ажралиш оқибати ҳақида суратга олинган “Фарзанд – омонат” ва “Ота” деб номланган қисқа метражли фильмлар намойиш этилди.\nБу эса иштирокчиларни бефарқ қолдирмади. Фильмни барча кўзида ёш билан томоша қилди. Бундан ўзига тегишли хулоса чиқарган 38 оила ярашди, уларнинг фарзандлари энди ота-она бағрида вояга етадиган бўлди.\nШунингдек, аҳоли ва тадбиркорлар билан учрашув ўтказилди, уларнинг мурожаатлари тингланди.\nУрганч ва Хива шаҳридаги қабул натижалари бўйича жами 73 нафар фуқаро ва тадбиркор қабул қилинди. Шундан 21 та мурожаат назорат тартибида ўрганиб чиқиш учун қабул қилинди.\nҚабулларда 52 нафар фуқарога ҳуқуқий тушунтиришлар берилди. 9 нафар фуқаронинг мурожаати жойида ижобий ҳал этилди. Жумладан, фуқаро Қ.Тангирбегеновнинг мурожаати ижобий ҳал этилди. Унинг онаси, бир нафар вояга етмаган фарзанди бор, 1992 йилда туғилган Т.Х.га озодликдан маҳрум қилиш билан боғлиқ бўлмаган жазо тайинланиб, у хотин-қизлар кафиллигига берилган ҳолда суд залидан қамоқдан озод қилинди.\nБундан ташқари, Олий суд раисининг ўринбосари Х.Ёдгоров раислигида жойлардаги барча туман, шаҳар ҳокимлиги қурилиш ишлари бўйича ўринбосарлари, архитектура ва қурилиш бўлими ва “Ермулккадастр” филиали раҳбари тадбиркорлар иштирокида ер участкасини давлат ва жамоат эҳтиёжлари учун олиб қўйиш соҳасидаги қонунчилик ва низоларни судларда кўришда учраётган муаммолар, қонунчиликни қўллашда тегишли ҳокимлик органларининг мажбуриятлари ва бу соҳада қабул қилинган янги қонунчилик талаблари уларга тушунтирилди. Шу хусусида Олий суд томонидан тайёрланган китоб шаклидаги қўлланма уларга тарқатилди.\nШунингдек, Олий суд судьялари, вилоят судлари судьялари Хива шаҳридаги болалар уйига ташриф буюрди. Учрашувда ўз иқтидорларини намойиш этган тарбияланувчилар тақдирланди. Барча тарбияланувчиларга турли мавзудаги болалар адабиётлари совға қилинди.


By IxlosOrg on 07/29/2020 МАҚОЛАЛАР\nАллоҳ таолога ҳамду санолар, Пайғамбаримиз, у зотнинг оилалари, саҳобалар ва уларга эргашган солиҳ инсонларга салавот ва саломлар бўлсин!\nДарҳақиқат, кун, ой ва йиллар кўз очиб юмгунча ўтиб кетади. Албатта, ўтган ҳар кунимиз бизларни ажалимиз сари тобора яқинлаштириб бораверади. Аллоҳ таоло ўтиб бораётган умримиз орасидан баъзи ой ва кунларни тоат-ибодат ва солиҳ амаллар қилишимиз учун афзал қилиб қўйган. Ушбу ой ва кунларда қилинган солиҳ амалларнинг савоби қолган ой ва кунлардаги амалларнинг савобига нисбатан бир неча бор зиёда қилиб берилади ва унда кўп гуноҳлар кечирилади. Шундай муборак ва улуғ кунлардан бири арафа кунидир. Бу куннинг фазилати хусусида бир қанча оят ва ҳадислар келган. Қуйида сизларга арафа кунининг баъзи фазилатларини келтириб ўтамиз:\nАрафа куни уруш ҳаром қилинган ойлардан бири – зулҳижжа ойининг бир кунидир. Аллоҳ таоло айтади: “Албатта, Аллоҳ осмонлар ва ерни яратган кунида белгилаб қўйганидек, Аллоҳ наздида ойлар саноғи ўн икки ойдир. Улардан тўрти уруш ҳаром қилинган ойлардир. Мана шу ҳақ диндир (яъни, ҳақ ҳукмдир)” (Тавба, 36). Уруш ҳаром қилинган ойлар: зулқаъда, зулҳижжа, муҳаррам ва ражаб ойларидир.\nАрафа ҳаж мавсуми бўлган ойлардаги бир кундир. Аллоҳ таоло айтади: “Ҳаж (мавсуми) маълум ойлардир” (Бақара, 197). Маълумки, ҳаж мавсуми шаввол, зулқаъда ойлари, шунингдек, зулҳижжа ойининг аввалги ўн кунидир.\nАрафа Аллоҳ таоло Қуръонда мақтаган маълум ойлардаги бир кундир. Аллоҳ таоло айтади: “Улар (диний ва дунёвий) манфаатлардан баҳраманд бўлишлари ва маълум кунларда ўзларига ризқ қилиб берилган чорва ҳайвонларини (қурбонлик учун сўйиш) асносида Аллоҳ номини зикр қилиш учун (келурлар)” (Ҳаж, 28). Ибн Аббос разияллоҳу анҳумо деди: “Қуръонда айтилган “маълум кунлар” зулҳижжанинг аввалги ўн кунидир”.\nАрафа Аллоҳ таоло бу кунларнинг фазилати улуғлиги ва қадри баландлигига ишора қилиб, қасам ичган ўн куннинг биридир. Аллоҳ таоло айтади: “Ўн кечага қасам…” (Фажр, 2). Ибн Аббос разияллоҳу анҳумо айтади: “Ушбу ўн кеча зулҳижжа ойининг аввалги ўн кечасидир”.\nАрафа унда қилинган ҳар бир солиҳ амал бошқа кунлардагига нисбатан Аллоҳга суюклироқ, афзалроқ ва савоби кўпроқ бўлган зулҳижжа ойининг аввалги ўн кунининг биридир. Абдуллоҳ ибн Аббос разияллоҳу анҳумодан ривоят қилинади. Расулуллоҳ саллаллоҳу алайҳи ва саллам: “Ҳеч қайси кунда қилинган солиҳ амал ушбу (яъни зулҳижжанинг) ўн кунида қилинган солиҳ амалчалик Аллоҳга суюкли эмас”, дедилар. “Ё Расулуллоҳ, Аллоҳ йўлидаги жиҳод ҳамми?”, сўрашди саҳобалар. “Ҳа, Аллоҳ йўлидаги жиҳод ҳам! Фақат моли-ю жони билан жиҳодга чиқиб, булардан биронтаси билан қайтмаган киши (яъни моли ҳам, жони ҳам ўша ерда қолиб, ўзи шаҳид бўлган киши) бундан мустасно”, дедилар” (Имом Бухорий ривояти, 969).\nАрафа Аллоҳ таоло Ислом динини ва Ўз неъматини мукаммал қилган кундир. Умар ибн Хаттоб разияллоҳу анҳу айтади: “Бир яҳудий: “Эй мўминлар амири, сизларнинг китобларингиз, яъни Қуръонда шундай оят бор. Ушбу оят биз яҳудларга нозил қилинганда у кунни байрам қилиб олган бўлар эдик”, деди. Умар: “Қайси оят?”, деб сўради. Яҳудий: “Бугун сизларга динингизни комил қилдим, неъматимни бенуқсон ва тўкис қилиб бердим…” (Моида, 3) ояти, деб жавоб берди. Умар разияллоҳу анҳу: “Дарҳақиқат, биз бу оят нозил қилинган кунни биламиз. Ушбу оят Расулуллоҳ саллаллоҳу алайҳи ва саллам жума куни Арафотда турган чоғларида нозил қилинган эди”, деб жавоб берди.\nАрафа кунида рўза тутишнинг фазилати. Абу Қатодадан ривоят қилинишича, Набий саллаллоҳу алайҳи ва саллам: “Аллоҳдан умид қиламанки, Арафа куни рўзаси ўтган йилги ва келгуси йилдаги (кичик гуноҳларга) каффорат бўлади”, деганлар (Муслим, Термизий ва Ибн Можа ривояти). Ҳаж қилган одам ушбу куни рўза тутмайди. Чунки Арафотда турган кишилар учун бу кун байрам саналади. Маълумки, байрам кунлари рўза тутилмайди.\nАрафа куни дуо қилиш афзаллиги. Расулуллоҳ саллаллоҳу алайҳи ва саллам: “Энг яхши дуо арафа кунида қилинган дуодир”, дедилар. Ибн Абдулбар раҳимаҳуллоҳ айтади: “Ушбу ҳадис арафа куни бошқа кунлардан афзал эканига далил бўлади”.\nАрафа бандалар дўзахдан энг кўп озод қилинадиган кундир. Расулуллоҳ саллаллоҳу алайҳи ва саллам дедилар: “Аллоҳ таоло бошқа бирон кун арафа кунидагидек кўп бандаларни дўзахдан озод этмайди” (Муслим ривояти).\nАрафа Аллоҳ таоло осмон аҳли, яъни фаришталар олдида ўз бандалари билан фахрланадиган кундир. Расулуллоҳ саллаллоҳу алайҳи ва саллам дедилар: “Аллоҳ таоло Арафотда турган бандалари билан осмон аҳли олдида фахрланади” (Аҳмад ривояти).\nАрафа кунида Ислом дини рукнларидан бири бўлмиш ҳаж амали бор. Расулуллоҳ саллаллоҳу алайҳи ва саллам: “Ҳаж Арафотдир”, яъни ҳаждаги энг улуғ амал Арафотда туришдир, деганлар (Муттафақун алайҳ).\nАллоҳ таолодан ушбу кунда тутган рўзаларимиз ва қилган барча солиҳ амалларимизни ҳусни қабул айлашини, барчаларимизни дўзахдан озод этиб, ўтган ва келгуси гуноҳларимизни кечиришини сўраймиз.\nAvvalgi maqolaДард ва даво (95): Аллоҳ таоло бандаларга шафоатчи ва воситачилар ёрдамида Ўзига яқинлашишни жорий қилиши мумкинми?\nKeyingi maqola Ҳайит кунининг одоблари


Nokia шуҳратини Zeiss оптикаси ёрдамида қайтаришмоқчи - Terabayt.Uz\nЯхши эслаймиз – Nokia уяли телефонлар бозорида етакчи бўлганидек, мобил фотография соҳасида ҳам ўзига яраша обрўга эга эди. Бунда эса Carl Zeiss оптикасидан фойдаланганлиги ҳам муҳим аҳамиятга эга бўлган. Масалан, N95 ёки Lumia 1020 моделларини ишлатиб кўрганлар буни яхши билишади.\nЭнди эса, ишлаб чиқарувчи яна Nokia брендининг ўша даврдаги шуҳратини қайтармоқчи, деб ёзади Hi-Tech Mail.Ru. Гап шундаки, ҳозирда Nokia бренди остидаги қурилмаларни ишлаб чиқараётган HMD компанияси Zeiss’нинг сифатли тасвирга олиш технологиясини смартфонларга қайтариш бўйича битим имзолади.\nБу ерда ҳамкорлик фақат объективлар билан чекланиб қолмайди. Компаниялар «визуализациянинг стандартлаштирилган имкониятлари» устида ҳамкорликда ишлашни режалаштиришмоқда. Бу эса тасвирлар билан боғлиқ барча жиҳатларни қамраб олади – дастурий таъминотдан тортиб смартфонлар экранининг сифатигача.\nZeiss оптикаси билан жиҳозланган илк Nokia смартфони қачон тақдим этилишини ҳозирча иккала компания ҳам ошкор этмаяпти. Бироқ HMD эндиликда Nokia номини тиклашда маҳсулотларнинг сифатли камерасига кўпроқ таянмоқчи эканлиги маълум.


Ўзбекистон Ёзувчилар уюшмаси » ФАОЛЛИККА ЧОРЛОВЧИ ФАРМОН\nАсосий Муносабат ФАОЛЛИККА ЧОРЛОВЧИ ФАРМОН\nФАОЛЛИККА ЧОРЛОВЧИ ФАРМОН\nМустақиллигимизнинг 25 йиллиги арафасида мамлакат ижод аҳли вилоятларда “Ким эдигу ким бўлдик, эртага қандай марраларни эгаллашимиз керак?” шиори остида қизғин учрашувларда иштирок этмоқда.\nБиз ҳам бир гуруҳ ижодкорлар Самарқанд сафарида эдик, Ўзбекистон Республикаси Президенти Ислом Каримов имзо чеккан “Алишер Навоий номидаги Тошкент давлат ўзбек тили ва адабиёти университетини ташкил этиш тўғрисида”ги Фармонни ўша ерда ўқидик. Фахру ифтихордан кўксимиз яна ҳам баланд кўтарилгандай, қадимий пойтахтимиз Самарқанд осмони янада ёришиб кетгандай туюлди! Қутлуғ хабар нафақат ижодкорлар, балки бутун халқимизни руҳлантириб юборди, десак янглишмаймиз. Учрашувлар ўтказар эканмиз, бунинг шоҳиди бўлдик.\nЧиндан ҳам Фармонда айтилганидек, она тилимиз — ўзбек тили қадимий ва бой тил бўлиб, унинг милоддан олдинги ва милоддан кейинги дастлабки асрларда минтақамиз ҳудудида яшаган бақтрийлар, сўғдийлар, хоразмийлар ва бошқа элат, миллатлар таъсирида шакллангани мавжуд илмий манбалар асосида исботланган.\nФармонни ўзбек тилининг узоқ тарихи, бугуни ва ёрқин келажаги, ривожланиш йўллари ҳақида мухтасар илмий концепция деб бемалол айтиш мумкин. Айни пайтда унда она тилимизни асраб-авайлаш, нуфузини янада юксак босқичга кўтариш ҳақида аниқ йўналишлар белгилаб берилгани диққатга сазовордир. “Биз авлодлардан авлодларга ўтиб келаётган бебаҳо бойликнинг ворислари сифатида она тилимизни асраб—авайлаш, уни бойитиш, нуфузини оширишни ўзимиз учун устувор, узвий давом этадиган юксак мақсад деб билишимиз ва бу масаланинг аҳамияти ҳеч қачон эътиборимиздан четда қолмаслиги зарур” дейилади мазкур ҳужжатда. Бу сўзлар барча қатори ижод аҳлига ҳам катта масъулият юклашини чуқур ҳис этамиз.\nЭсимда, ўзбек тилига давлат мақоми берилганда ватансевар қалблар мана шундай бахтиёр дамларни бошдан кечирган, фараҳбахш туйғулардан ўзларини қайга қўйишни билмай қолган эдилар. Бу сафар ҳам ўшандай маъсуд дамлар такрорлангандай бўлди.\nЁзувчининг қуроли — тил, сўз. У сўздан бинолар “ясайди”, шаҳарлар “қуради”, боғлар “барпо этади”, дунёларни “чаманга айлантиради”, қандай манзара бўлмасин, уни сўз воситасида яратади. Натижада, она тилнинг бутун гўзаллиги намоён бўлади. Она тили — ижодкорнинг борлиғи, унинг суянган тоғи, ижод майдонини яратиб берган буюк қудрат. Шу важдан ҳам ўзбек тили ва адабиётини ривожлантиришга қаратилган ҳар бир қадам ижодкор қалбини нурлантиради, унга кўтаринки руҳ бағишлайди. Мазкур Фармоннинг ҳам ижод аҳлини қанчалар қувонтирганини тасаввурга сиғдириб бўлмаслиги аён. Она тили ва адабиётини ривожлантиришга қаратилган, демак, миллатнинг бахти ва камолига хизмат қиладиган бундай илм маскани жаҳоннинг ҳеч бир мамлакатида бўлмаса керак, ҳарқалай ҳозиргача эшитган жойимиз йўқ.\nУниверситет таркибида 3 та факултетдан ташқари Ўзбек тили ва адабиёти илмий тадқиқот институти, Фанлар академиясининг Алишер Навоий номидаги давлат адабиёт музейи негизида Ўзбек тили ва адабиёти музейи ташкил этилиши шоёни диққат ҳодисалардандир. Жаҳон андозаси талабларига жавоб бера оладиган бундай юксак мақомли олий ўқув юрти она тилимиз ва адабиётимизни ўрганишда ўқув жараёни билан илмий тадқиқот ишларини узвий, чамбарчас боғлаган ҳолда олиб боришга, хусусан, она тилимизнинг тарихий илдизларини чуқур ўрганиш ва илмий асосда ҳар томонлама ривожлантиришга улкан имкониятлар яратади.\nУниверситет таркибида ўзбек-инглиз тили факултетининг фаолият юритиши мутлақо янги ҳодиса. Фармонда бу хусусда: “…илмий, бадиий ва бошқа соҳалардаги адабиётларни ўзбек тилидан инглиз ва бошқа хорижий тилларга, шунингдек, жаҳон тилларидан она тилимизга юксак сифат ва маҳорат билан таржима қиладиган таржимонлар тайёрлаш… ” ҳақида сўз юритилади. Шу ўринда беихтиёр муҳтарам Юртбошимизнинг “Юксак маънавият – енгилмас куч” китоби ёдга тушади. Унда ўзбек адабиётининг намуналарини бевосита она тилимиздан ғарб ва шарқ тилларига таржима қилиш, хорижий тилларни, адабиёт ва бадиий таржима санъатининг назарий ва амалий жиҳатларини ҳар томонлама пухта эгаллаган мутахассисларни тайёрлаш имкониятлари бизда мавжудлиги ҳақида сўз боради. “Узоқ йиллар давомида ўзбек адабиётини тўғридан-тўғри она тилимиздан таржима қилиб келган чет эллик таржимонлар билан бирга, — деб ёзади давлатимиз раҳбари, — мамлакатимиз олий ўқув юртларида таълим олаётган истеъдодли ўғил-қизларимизни мана шу машаққатли, айни пайтда олижаноб ишга жалб этиш, бу масаланинг ечими билан бевосита боғлиқ бўлган ташкилий-амалий вазифаларни ҳал қилишимиз мақсадга мувофиқ бўлур эди”.\nТўғри, бу соҳада айрим ишлар қилинмоқда. Масалан, Ёзувчилар уюшмасининг “Истеъдод мактаби” республика семинарларида ёш таржимонларни танлаш, маҳоратини ошириш бўйича машғулотлар ўтказиб келинмоқда, уларда таниқли ижодкорлар, моҳир таржима усталари иштирок этишмоқда. Шундай ҳаракатларнинг самараси ўлароқ, куни кеча Ёзувчилар уюшмаси “Ижод” фонди томонидан ана шундай ёш таржимонларнинг жаҳон тилларидан бевосита ўзбек тилига қилинган таржима намуналаридан иборат “Баҳор булбулларининг чах-чахи” номли илк ёшлар баёзи нашрдан чиқди. Ундан жаҳон адибларининг ҳикоя ва шеърлари ўрин олган. Лекин, очиғини айтиш керак, бу ҳали жуда кам.\nБу борада энди бизга ўзбек-инглиз факултети катта имкониятлар яратади. Муҳтарам Президентимиз айтганларидек, “…истеъдодли ўғил-қизларимизни мана шу машаққатли, айни пайтда олижаноб ишга(яъни бадиий таржимага – М.А.) жалб этиш” бош масалага айланади. Фикримизча, бу факултетга истеъдодли ёшлар ижодий танлов асосида қабул қилинишлари лозим.\nАввало, шуни айтиш керакки, Ўзбекистон Ёзувчилар уюшмаси Алишер Навоий номидаги Тошкент давлат ўзбек тили ва адабиёти университетини ҳар томонлама қўллаб-қувватлайди ва ҳамиша камарбаста фаолият олиб боришга тайёр эканини билдиради. Ҳозир Уюшмада Фармонда кўрсатилган вазифалардан келиб чиқиб, Университет билан ҳамкорлик режалари тузилмоқда. Чунончи, талабаларни ижодий кенгашларда бўлаётган муҳокама мажлислари, баҳс-мунозаралар ва мушоираларга, “Истеъдод мактаби” семинарларига таклиф этиш, атоқли ижодкорлар, устоз таржимонлар билан қизиқарли ижодий учрашувлар, маҳорат дарсларини ўтказиш, “устоз-шогирд” анъаналарини йўлга қўйиш, ёш таржимонларнинг илк ижод намуналарини “Ижод” фонди орқали нашр этиш, тарғиб қилиш, Университетда ва Уюшмада уларнинг тақдимотларини уюштириш ва бошқа яратилган кўп имкониятлардан фойдаланиш кўзда тутилмоқда.\nЗеро, муҳтарам Юртбошимизнинг “Адабиётга эътибор – маънавиятга, келажакка эътибор” китобида ёшлар ҳақида қайғуриб айтган: “Истеъдодли ёшларни излаб топиш ва уларнинг истеъдодини рўёбга чиқариш” кераклиги ҳақидаги даъвати биз учун ҳамиша дастуриламалдир.\nМиллат камоли, тилимизнинг, демак, адабиётимизнинг равнақини ўйлаб қабул қилинган мазкур Фармон келажакда кўп эзгу ва савоб ишларга йўл очишига, қутлуғ самаралар беришига асло шубҳа йўқ.\nЎйлаб қоласан киши. Мустамлака даврида шундай фармон чиқиши мумкинмиди? Ҳеч қачон!\nМана, мустақиллигимиз шарофати!\nЎзбекистон Ёзувчилар уюшмаси раиси, Халқ ёзувчиси


ahlisunnat.com-Қуръони карим-Таржима ва тафсир ўқиш\nТаржима ва тафсир ўқиш\nСавол: Қуръони каримнинг таржимасини ёки тафсирини қилиш мумкинми?\nЖавоб: Қуръони каримнинг таржимасини ёки тафсирини ёзиш мумкин ва бугунгача анчаси ёзилган ҳам. Ислом олимлари буни тақиқламаганлар. Лекин бу асарлар Қуръони каримнинг аслида мавжуд бўлган балоғатини акс эттира олмайди. Яна муроди илоҳияни (Аллоҳнинг нима демоқчи эканлигини) ҳам билдира олмайди. Қуръони каримнинг маъносини ва маъноларидаги нозикликларни тушунишни истаган ва балоғатининг завқини тотишни хоҳлаган мусулмонлар бу китоби мубинни аслидан ўқиши ҳамда маъносидан, завқидан баҳра олиш учун керакли илмларни ўрганишдан эринмаслиги керак.\nШекспирнинг, Виктор Гюгонинг шеърларидаги адабий санъатни англаш ва бундан завқ олиш учун инглизча, французчани адабиёти билан бирга ўрганиш керак бўлганидек Аллоҳ каломини ва ундаги юксак нозикликларини тушуна олиш учун ҳам керакли илмларни ўрганиш албатта шартдир.\nЖаброил алайҳиссаломнинг Жаноби Пайғамбаримизга туширган бу калималардан ва жумлалардан бошқа ўқилган сўзлар ҳатто арабча бўлса ҳам, Қуръони карим бўлмайди. Масалан, жунуб ҳолда Қуръони карим ўқиш ҳаром, катта гуноҳ. Лекин шу ҳолда бошқа арабча ҳар қандай сўзни ўқиш ҳаром бўлмайди.\nБаъзи кишилар китоб ёзган, тафсир ёзган ёки арабча биладиган дуч келган одамни олим деб билишади. Устига устак кўча-кўйда ҳаммага ўзини шайх деб тақдим қилувчи юзлаб одам кезиб юрибди. Етмагандек икки оғиз арабчаси билан Аҳли суннат йўлини бузаётган, йўл тўсарлар бор.\nОлимлар жуда камайган\nИслом олимларининг энг улуғларидан бўлган Имом-и Раббоний ҳазратлари то 400 йил аввал айтдики: “Ислом олимлари бугун ғариб бўлди, камайди. Ҳозирги тариқатчиларнинг йўлига бидъат аралашгани ва бу йўл бузилгани учун Расулуллоҳнинг суннати билан юрувчи улуғ олимларни бу халқ танимайдиган ҳолга келди. Сохта тариқатчилар халқнинг қалбини мана шу бидъатлар билан қозонишга уринишди. Бу билан динга хизмат қиляпмиз, ҳатто исломиятни такомиллаштиряпмиз деб ўйлашди. Афсуски ишнинг асли улар ўйлагандек эмас. Булар динни бузишга уринишяпти. Аллоҳу таоло уларни тўғри йўлга қовуштирсин! Ҳозир буюк олимлардан жуда кам қолган. Исломиятни севадиган кишилар ўша олимларнинг талабаларига ёрдам беришлари ва уларнинг йўлидан юришлари керак.” (Мактубот, 2-жилд, 62-мактуб)\nҲадиси шарифда “Қиёматга яқин илм камаяди, жаҳолат ортади”, “Илмнинг камайиши олимларнинг камайиши билан бўлади. Жоҳил дин одамлари шахсий тушунчалари бўйича фатво бериб, фитна чиқарадилар. Инсонларни тўғри йўлдан адаштирадилар” ва “Ҳар аср аввалги асрлардан баттарроқ бузилади. Мана шу тариқа қиёматгача вазият доим бузилиб боради” деб марҳамат қилинган. Инсонларнинг энг яхшилари бўлган олимларнинг ёзган китобларини ёқтирмай, бузуқ асрдаги бузуқ одамларга ва уларнинг бузуқ китобларига алданиб қолишдан эҳтиёт бўлиш лозим. (Ҳадиқа)\nИмом-и Молик ҳазратлари айтдики: “Фиқҳ ўрганмай тасаввуф билан шуғулланган киши диндан чиқиб, зиндиқ бўлади. Фиқҳ ўрганиб, лекин тасаввуфдан бехабар бўлган киши бидъат аҳли, яъни мазҳабсиз бўлади. Ҳар иккаласига эришган одам ҳақиқатга етади.” (Мараж-ул-баҳрайн)\nФарзи айн бўлган фиқҳ китобларини ўқимасдан аввал тафсир ўқиш жоиз эмас. Чунки бизга ўхшаган муқаллидларнинг тафсирлардан фиқҳ масалаларини ўрганишлари мумкин эмас. Жаҳаннамга кетишлари хабар берилган 72 фирқанинг олимлари тафсирлардан нотўғри маъно чиқарганлари учун йўлдан адашдилар. Олимларнинг ўзи йўлдан адашгандан кейин биз каби жоҳилларнинг тафсирдан нимани тушунишимизни бир ўйлаб кўришимиз керак. Тўғри ёзилган тафсирларни ўқиган кишилар шундай фалокатга тушаётган бўлса, чаламуллаларнинг, мазҳаб душманларининг ёзган тафсирларини ўқиганлар нима аҳволга тушаркан?\nОддий тўртта математик амални билмасдан туриб олий математикани ўрганиш имконсиз. Худди шунингдек ақоид, фиқҳ ва бошқа керакли илмларни ўрганмасдан туриб тафсир ўқиганлар албатта йўлдан адашади.\n“Фиқҳ илмини ўрганмасдан тафсир билан вақт ўтказиш тўғри эмас. Чунки тафсирдан ваъз ва қиссалар ўрганилади. Фиқҳдан ҳалол, ҳаром ўрганилади.” (Радд-ул-мухтор)\n“Тафсир ўқиш амр қилинмади. Фиқҳ ўрганиш эса амр қилинди.” (Бариқа, 1297-бет)\nСавол: Тафсир нима дегани?\nЖавоб: Тафсир каломи илоҳийдан (Аллоҳнинг каломидан) муроди илоҳийни (Аллоҳнинг мақсадини) англаш деганидир.\nТафсир учун керакли бўлган 15 асосий илмдан бири “Қалб илми”дир. Аллоҳу таолонинг росиҳ илмли олимларга воситасиз равишда эҳсон қилган мана шу қалб илмига "Мавҳиба" деб ҳам айтилади. Бир киши нариги 14 илмни тўла ўзлаштирган бўлсаю фақат мавҳибага соҳиб бўлмаса, қилган тафсири мўътабар бўлмайди. Қилган тафсири оятларнинг асл мақсади бўлмай балки шахсий тушунчалари бўлгани учун Жаҳаннамда азобга дучор бўлади. Ҳадиси шарифда марҳамат қилиндики:\n“Қуръондан ўзбошимча, шахсий тушунчаси ва қараши билан маъно чиқарган одам кофир бўлади.” (Мактубот-и Раббоний)\nЯъни ўша ўзбошимча берилган маъно тўғри бўлса ҳам, шаръий йўл билан чиқарилмагани учун хато бўлади. Агар берган маъноси нотўғри бўлса, имони кетади.\n“Қуръони каримни ҳеч бир тилга, ҳатто арабчага ҳам таржима қилиб бўлмайди. Ҳар қандай бир шеърни ҳатто ўзи ёзилган тилга ҳам, тўла таржима қилиш, яъни ўша тилда бошқа сўзлар билан ифодалаш мумкин эмас. Ҳадиси шарифларда ҳам ҳолат худди шундай. Ҳадис китобларидан ҳадис нақл қила олиш учун ҳадис олимларидан ижозат олган бўлиш керак.” (Бариқа, 1-жилд)\nҲадис шарифларни ва ояти карималарни ҳадис китобларидан ва Қуръони каримдан эмас, ўша соҳанинг мутахассиси бўлган ҳақиқий ислом олимларининг китобларидан нақл қилиш керак. Масалан, “Иҳёу улумиддин”даги ҳадиси шарифда ёки “Мактубот”да келтирилган ояти каримада айтилишича... " - деб нақл қилиш лозим.\nБир куни Расулуллоҳ бир оятнинг маъносини ҳазрати Абу Бакрга шарҳлаб, изоҳлаётганларида уларнинг суҳбатларига гувоҳ бўлиб ўтирган ҳазрати Умар Пайғамбаримизнинг изоҳларидан ҳеч нарсани тушунмаган эди. Ҳолбуки ўзи ҳадиси шарифда “Агар мендан кейин пайғамбар келадиган бўлса, Умар пайғамбар бўларди” деган суюнчига мушарраф бўлган саҳоба эди. Шунчалик юксак даражада бўлишига ва она тили арабчани жуда пухта билишига қарамай ҳазрати Умар Қуръони каримнинг ўзи тугул, тафсирини ҳам тушунишдан ожиз қолган эди. Қуръони каримнинг маъносини ёлғизгина Муҳаммад (саллоллоҳу алайҳи вассалам) тушунганлар ва ҳадиси шарифлари билан изоҳлаганлар. Ҳадиси шарифлар Қуръони каримни, мазҳаб имомлари ҳадиси шарифларни, ислом олимлари эса мазҳаб имомларининг сўзларининг изоҳлаганлар. Қуръони каримда намозларнинг неча ракъатдан иборатлиги, байрам ва жаноза намозлари қандай ўқилиши, закот нисоби, рўзанинг ва ҳажнинг фарзлари билан ҳуқуқий масалалар очиқ-ойдин билдирилмаган.\n“Фиқҳ илмию масалаларини ислом олимлари ояти карималардан ва ҳадиси шарифлардан чиқарганлар. Бу илмлар фақатгина фиқҳ китобларидан ўрганилади. Фиқҳ китоблари турганда, диний масалаларни тафсирлардан ўрганишга уриниш нофила ибодат билан вақт ўтказиш бўлади. У ҳам бўлса, тафсир соҳасининг арбобига шундай. Арбоб бўлмаганларнинг фарзи айн мартабасидаги фиқҳ китобларини ўқишни йиғиштириб қўйиб, нафл мартабасидаги тафсир ўқишлари асло жоиз бўлмайди. Чунки мужтаҳид бўлмаган кишиларнинг тафсирдан фиқҳ илмини ўрганиши имконсиздир. Жаҳаннамга кетишлари билдирилган етмиш икки залолат фирқасининг пешволаридан ҳар бири ўзига яраша илм соҳиби олим кишилар эди. Ўша олимлар тафсирлардан нотўғри маъно чиқарганликлари туфайли ҳақ йўлдан адашиб, ортидан эргашган тарафдорларини ҳам адаштиришди. Олимларнинг ўзи ҳақ йўлни йўқотиб, адашиб турганида олимлик даражасига етмаган одамларнинг тафсир ўқишлари фалокат бўлади.” (Ҳадиқа)\n“Қуръони карим таржималари симпозиуми”да дунёдаги ҳар хил тилларга таржима қилинган 1500дан ортиқ нусха Қуръони карим таржималари тадқиқ қилиниб, уларда бир-бирига мос келмайдиган, зиддиятли ҳукмлар аниқланган. Бунинг ҳақиқий сабаби таржимонларнинг ишларида нақлни асос қилиб олмасликларидир. Қуръони каримнинг ҳақиқий маъносини билишни орзу қилган киши дин олимларининг калом, фиқҳ ва ахлоқ китобларини ўқиши керак.\nСавол: Муфассир деб кимга айтилади?\nЖавоб: Муфассир – тафсир китоби ёзадиган дуч келган одам дегани эмас. Муфассир - каломи илоҳийдан муроди илоҳийни тушуна олган теран олим деганидир. “Байзовий” тафсири буларнинг энг қийматлиларидан бири. Тафсир китобларини тушуна олиш учун йигирмата асосий илмни яхшилаб ўрганиш керак. Асосий илмлардан бири тафсир илмидир. Бу йигирма асосий илмга ёрдамчи яна саксонта илм бўлади. Бу илмлар қайсилар эканлиги “Мавзуот-ул улум”да ёзилган.\nОлий маълумотли дипломига ишониб, тафсир илми билан шуғулланмоқчи бўлган одам алданиб, имонини йўқотади. Бу сузишни билмайдиган одамнинг олий маълумотига ишониб, денгизга калла ташлашидек аҳмоқона иш бўлади.\nТафсир илмидан бехабар одамнинг ҳадис ва тафсир ўқишга уриниши меъдаси касал кишининг кучли овқатлар ейишига ўхшайди. Ҳолбуки бу хастанинг аввало парҳез қилиши, ундан кейин қувватли нарсалар ейиши керак. Бизга ўхшаган асосий илмлардан бехабар одамлар дин ўрганиш мақсадида Қуръон таржимаси, тафсир ва ҳадис китобларини ўқишдан бошлайдиган бўлса, ҳеч нарса ўзлаштира олмайди. Ўқиганларидан фақат нотўғри хулосалар чиқариб, динини, имонини йўқотиб қўйиши мумкин. Замонамизда тобора кўпроқ учраб турган имонини йўқотган “чаламулла”ларнинг куфрига айнан нима сабаб бўлгани суриштирилганда, деярли барчасининг тафсир ўқиганликлари туфайли шундай имон кемирувчи шубҳаларга тушганлари аниқланган. Ҳатто машҳур ва мўтабар тафсирлар ҳам асосий илмлардан бехабар, ихтисоси бўлмаган кишиларга фойда ўрнига зарар беради. Тафсир илмларини ўзлаштирмасдан аввал тафсир китобларини ўқишга киришганларнинг имонларини йўқотиш хавфига дуч келишлари табиий ҳол бўлганлиги учун Мазҳари Жони Жонон ҳазратлари тафсир ёзиш орзусини изҳор қилиб келган бир шогирдига изн бермаганлар. (Мақомот)\nТуркийда ёзилган тафсирларнинг энг қийматлиси ва машҳур бўлганларининг ўзида ҳам шахсий фикрлар мавжуд. Шу туфайли ўқувчиларига зарари фойдасидан кўра кўпроқ тегмоқда. Айниқса, охирги асрлардаги мустамлака мактабларида акасарияти бемазҳаб, ислом душмани, бидъат соҳиби қилиб етиштирилган сохта "шайх"ларнинг Қуръони каримнинг маъносини маълум марказларнинг идеологияларига хизмат қилдириш мақсадида эгиб-букиб ёзган қалбаки тафсирлари ва таржима китоблари айни заҳардир. Буларни ўқиган ёшларнинг онглари заҳарланиб, 14 асрдан буён келаётган шаръий ҳукмларга нисбатан қабиҳ шубҳалар ва эътирозлар пайдо бўлмоқда. Заҳарланган ёшлар айнан шунинг учун тахминан 10-12 аср аввал яшаган мазҳаб имомларини, фақиҳ ва муфассирларни ҳадисларни танлашда, сиҳҳатли-сиҳҳатсизини ажратишда саводсизликда ва маҳоратсизликда айблашаётир. Шу боисдан бизга ўхшаган оддий оми одамларнинг исломиятни ўрганишни тафсир ва ҳадиси шариф ўқишдан бошлашлари қаътиян дуруст эмас. Чунки Қуръони каримни ва ҳадиси шарифни нотўғри тушуниш ёки атиги биттисидан шубҳаланиш имонни кетказади. Фақатгина араб тилини билиш билан тафсир ва ҳадисларни тушуниб бўлмайди. Арабча биладиган ҳар бир кишини дин олими деб ўйлаган одам қаттиқ адашади. Байрутда она тили арабча бўлган кўплаган поплар, роҳиблар бор. Лекин ҳеч бири исломиятнинг "и" сини тушунмайди.\nҚайси тафсир зарарли?\nСавол: Динимизни асл манбасидан ўрганиш учун қайси таржима ва тафсирларни ўқиш керак?\nЖавоб: Қуръони каримнинг маъносини ёлғиз Муҳаммад алайҳиссалом тўлиқ тушунганлар ва ҳадиси шарифлари билан шархлаб, изоҳлаб берганлар. Қуръони каримни ҳаққоний равишда тафсир қилган ягона одам ўша зот бўладилар (алайҳиссалом). Энг тўғри тафсир китоби эса, Ул ҳазратнинг ҳадиси шарифларидир. Дин олимларимиз ўша ҳадис шарифларни тўплаб, мавзуларига кўра тартиб бериб вужудга келтирган китобларига тафсир исмини беришган. Ояти карималарни қисқача ёки тўлалигича таржима қилиб бўлмагани учун ислом олимлари бу асарларида таржима эмас, узун-узоқ тафсир ва таъвилларини билдирганлар. Расулуллоҳ жанобимиз билдирган маъноларга “тафсир” дейилади. Тафсир фақат Фахри оламнинг (алайҳиссалом) муборак тилларидан Асҳоби киромга ва улардан Тобеинга ва Тобеъи тобеинга, мана шу тариқа дуруст ва қийматли инсонларнинг сўзлари орқали фиқҳ ва калом олимларига етиб келган хабарлардир. Бундан бошқаларига тафсир дейилмайди.\nМаолан дегани нима?\nСавол: Баъзи китобларда “Ояти каримада маолан буюрилдики...” деб айтилади. Бу нима дегани?\nЖавоб: “Бу ояти кариманинг маъноси, тафсир олимларининг билдирганлари бўйича мана шундай” дегани. Шунинг учун Қуръон таржимаси дейилган китоблардан Қуръони каримнинг маъносини тушуниб бўлмайди. Қуръон таржимасини ўқиган киши ўқиганларидан ҳеч қачон муроди илоҳийни (Аллоҳнинг мақсадини, шу оятда нима демоқчилигини) била олмайди. Аксинча оятларга таржимоннинг илм савиясига ва дунёқарашига яраша қилган шарҳини ўрганади. Бидъат аҳлининг ёки тафсир илмидан бехабар жоҳилларнинг қилган таржималарини ўқиганлар эса, Аллоҳу таолонинг айтмоқчи бўлганларини эмас, аксинча таржимоннинг ўзича тушундим деб ўйлаб, яна ўзича тушунтирмоқчи бўлганларини ўқиб ўрганади. Қуръони каримнинг ҳақиқий маъносини англашни, ўрганишни хоҳлаган одам ислом олимларининг калом, фиқҳ ва ахлоқ китобларини, яъни булардан олиб тайёрланган ҳамда нақлга асосланган фиқҳ китобларини ўқиши керак.\n“Қуръони каримнинг таржимаси деб номланган китобларни ўқиган одам амалга, ибодатга оид билимларни асло ўргана олмайди. Эътиқодга оид илмларни ўрганиши эса, умуман мумкин эмас. Чунки 72 залолат фирқаси Қуръони каримга нотўғри маъно берганликлари учун йўлдан адашганлар. Қуръон таржимасини ўқиб тўғри имонни, аҳли суннат эътиқодини ўрганиб бўлмайди. Ҳатто “Байзовий”, “Жалолайн” каби мўтабар тафсирларни ҳам бизга ўхшаганларнинг тушуниши мумкин эмас. Қуръони каримнинг маъносини ўрганишни истаган киши аҳли суннат олимларининг ёзган калом, фиқҳ ва ахлоқ китобларини ўқиши керак.” (Ҳадиқа)\nЖаноби Пайғамбаримиз ҳадиси шарифлари билан Қуръони каримни изоҳлаганлар. Бу шарҳларга тафсир дейилади. Агар муайян бир ояти кариманинг маъносини Расули акрам жанобимиз очиқча билдирмаган бўлсалар, ислом олимлари ушбу ояти кариманинг бир неча маънолари орасидан динимизга мос бўлганини танлайдилар. Бунга таъвил қилиш ва шу танланган маънога эса маол дейилади. Халқ орасида "маол" - таржима маъносида ишлатилса ҳам, аслида таржима дегани эмас.\nСавол: Телевизорда, театрда Бетховеннинг 9-симфониясини, Моцартнинг “Фигаро”си ва Мольернинг шеърлари нима учун немисча, италянча, французча ижро қилинади ёки тингланади. Нима учун “Бу чет тилида экан, буларни ўзимизнинг тилимизда айтишимиз керак” деб, буларни ўзбекчага таржима қилишмайди-ю, лекин Қуръонни таржима қилишиб, буни Қуръон деб аташади?\nЖавоб: Чунки юқоридагиларни ўзбекчага тўла таржима қилишга қудратлари етмаслигига каллалари етади. Уларнинг ўзбекчаларига Бетховеннинг ёки Шопеннинг асари десалар, ҳолларига қарғалар ҳам кулишини жуда яхши билишади. Оддий бир шеърнинг таржимаси ҳам ўша шеърнинг асли ўрнига ўтмаслигини жумла жаҳон билади. У ҳолда Қуръони каримнинг таржимасига ҳеч вақт Қуръон дейиш мумкинми? Шекспирнинг, Виктор Гюгонинг шеърларидаги сўз ўйинларини, нозик санъатларни тушуниб завқланиш учун инглиз ва француз тилларини адабиёти билан бирга ўрганиш керак бўлганидек Аллоҳ каломининг балоғатию нозикликларини тушуниш учун ҳам зарурий илмларни ўрганиш шарт. Уларни ўрганмасдан туриб оятларни англашга уриниш энг қалтис хатолардандир.\nСавол: Битта диншунос “Чоп қилинган таржималар орасида бир-бирига мос келмайдиган турли-туманликлар бўлгани учун ўзим бу ишга бел боғлаб, таржима қилиб чиқдим. Меники оригинал бўлгани учун бошқаларига нисбатан ишончли” деди. Нима бошқа таржималар Қуръоннинг оригиналидан (асл нусҳасидан) тайёрланмаганми? Бу диншуноснинг таржимасига ишонсак бўладими?\nЖавоб: Номини “оригинал” деб аташи бефойда. Барибир ҳар бир янги таржиманинг аввалгиларидан ҳеч қандай ортиқ жойи бўлмайди. Маол - таржима қилган кишининг Қуръони каримдан англаган маъноси деганидир. Оятларни ўқиганда ҳар бир одам ўз илмига яраша маълум бир нарсаларни тушунади. Аксарияти нотўғри бўлган сотувдаги Қуръон мазмуни, маоли ва таржималаридан маълумки, Қуръони карим сўзма-сўз таржима қилинса тамоман хато бўлади. Муроди илоҳийни тушунмасдан туриб, қилинган таржималар ҳеч қачон тўғри бўлмайди. Муроди илоҳийни эса, фақат Жаноби Пайғамбаримиз тушунганлар ва билдириши керак бўлганларни ҳадиси шарифлари билан билдириб кетганлар. Шунинг учун маолдан дин ўрганилмайди. Динимиз фақат эътиқод, фиқҳ ва ахлоқ илмларининг нақлга асосланиб ёзилган мўътабар илмиҳол китобларидан ўрганилади.\nАрабча билган кишининг Қуръон ўқиши\nСавол: Она тили арабча бўлган кишининг Қуръон ўқиётганида маъносини тушуниши, таржима ўқигандек зарарли бўладими?\nЖавоб: Йўқ, зарари йўқ. Ҳатто афзал. Лекин оятлардан ҳукм чиқариши жоиз эмас. Масалан, Кавсар сурасини ўқиётганида “Ванҳар” калимасининг “қурбон сўй” маъносига келишини билишининг зарари йўқ. Лекин “ушбу оятдан мақсад бой-камбағал, диндор-динсиз барчага қурбонлик сўйиш фарздир дегани” дея бир ҳукм чиқарса, нотўғри бўлади. Чунки она тиллари арабча бўлган Саҳобаи киром ҳам Қуръони каримнинг тўғри маъносини Расулуллоҳдан сўраб ўрганишарди. Ҳадиси шарифда “Қуръони каримнинг маъноларининг барини тушуниб бўлмайди” деб марҳамат қилинган. (Ибни Можа)\nКуннинг ояти нима дегани?\nСавол: Газеталарда, интернет саҳифаларда “Куннинг ояти” деган рукн остида оят таржималари бериб боришнинг бирон зарари борми?\nЖавоб: Бундай ёзиш яхши эмас. Ояти карималар ҳар кун учундир. Куннинг ояти, ойнинг ояти дейиш дуруст эмас. Бунинг иккинчи зарари қуйидагича:\nҚуръони каримни сўзма-сўз таржима қилиш мумкин бўлмагани учун берилган маъно нотўғри бўлади. Бундай таржима билан муроди илоҳийни тушуниб бўлмайди. Бу тарзда оят таржималарини матбуотда бериб бориш ва буларни ўқиш, ўқувчиларни нотўғри хулосаларга олиб келгани учун дуруст бўлмайди. Оят таржимасидан дин ўрганилмайди, бу билан амал қилиб бўлмайди.\nТафсирга амал қилиш\nСавол: “Бариқа” китобида “Бизнинг тафсир китобларига амал қилишимиз эмас, фиқҳ китобларига амал қилишимиз амр қилинди” дейилади. Тафсир Аллоҳнинг китоби ҳисобланади. Фиқҳ эса олимларнинг китоби. Нима учун олимларимизнинг китоби Расулуллоҳнинг ҳадислари ва Аллоҳнинг китобидан баланд тутиляпти?\nЖавоб: Йўқ, асло баланд тутилаётгани йўқ. Тафсир ҳақида ҳам бевосита Аллоҳнинг китоби дейиш нотўғри. У ҳам муфассирларнинг тушунганлари мажмуи. Улардан тўғри тушунганлари ҳам бўлган, нотўғри тушунганлари ҳам. Тафсир ҳақида Қуръон каби “Бу Аллоҳнинг китобидир” дейилмайди. У тафсир ёки таржима қилган кишининг тушунганлари тўпламидир. Қуръони каримни нотўғри тушунганлар тўғри тушунганларга нисбатан жуда кўп. Масалан, намоз вақтлари борасида таржимонлардан “Уч вақт”, “Олти вақт”, ҳатто “Етти вақт” деб дъаво қилган одамлар ҳам бўлган. Лекин Жаноби Пайғамбаримиз “Беш вақт” деганлар ва умр бўйи беш вақт намоз ўқиганлар. Шунинг учун таржималарни, тафсирларни, шахсан Аллоҳнинг сўзи сифатида қабул қилиш жуда нотўғридир.\nТафсирдан ва ҳадислардан тўрт ҳақ мазҳаб чиққанидек 72 бузуқ фирқа ҳам чиқди. Биз ўзимиз тафсирдан бир нарса ўрганишга уринсак, қайси мазҳабга киришимиз, қайси жарга думалашимиз ноаниқ бўлади. Фиқҳ илми эса тафсир ва ҳадиси шарифлардан чиқарилган. Аҳли суннат олимларининг бу икки манбадан чиқарган фиқҳ илмига амал қилсак, тафсирга ҳам, ҳадиси шарифларга ҳам амал қилган бўламиз.


Йил бўйи бепул иссиқлик, мева ва тоза ҳаво: швециялик оила уйини қуршаб олган иссиқхона қуришига нима сабаб бўлди\nШвециялик жуфтлик Мари Гранмар ва Чарльз Сакилотто уйи атрофида ҳаттоки совуқ ҳавода иссиқликни сақлаб турувчи иссиқхона барпо этди.\nОдатда Стокҳолмда йилнинг 9 ойи совуқ бўлади, бироқ Мари ва Чарльзнинг уйидаги ҳарорат қаттиқ совуқ вақтида ҳам плюс 15 даражадан пасаймайди. Бунинг эвазига оила Швецияда кескин иқлим сабабли ўсмайдиган Ўртаер денгизи меваларини етиштира олади.\n“Мисол учун, январь охирида кўчада -2 даража бўлиши мумкин, бизда эса 20 даража иссиқ”, деб айтмоқда Мари Гранмар.\nУнинг айтишича, Стокҳолмдаги оддий оила иситиш тизимини сентябрь ўрталарида ёқади ва май ўрталаригача ўчирмайди. Бироқ жуфтлик иссиқхона туфайли 9 ойдан 3 ойида сунъий иситишдан фойдаланмайди ҳамда иссиқликни таъминлаш учун энергия истеъмолини камайтиради. Қолган иссиқлик эса қуёш ёки ўтин ёрдамида таъминланади.\nИссиқхона қалинлиги 4 ммлик тобланган ойнадан қурилган. Жуфтлик дастлаб уйни сотиб олган ва кейин унинг атрофида иссиқхона қуришга қарор қилган. Бу уларга тахминан 10 минг еврога тушган.\nЁзда иссиқхона ҳаво жуда исиб кетса, автоматик равишда очилади. Иссиқхона уйни тўлиқ қуршаб олгани сабабли, уйга томнинг бошқа кераги қолмаган ва оила унинг ўрнига айвон барпо этган. Жуфтлик у ерда фарзанди билан ўйнайди, қуёшда тобланади ва турли ўсимликлар ўстиради.\nГранмарнинг таъкидлашича, у “қишки кайфият”ни унча ёқтирмайди. Шу сабабли қор ёки ёмғир бўладими, у томдаги айвонида ўтириб, юлдузларни томоша қилиш ва қуёш нурларидан баҳраманд бўлишни истайди.\n“Ёз иссиғи ҳам муаммо эмас, биз ойналарни очиб, иссиқдан баҳраманд бўламиз”, деб айтган Мари.\nБундай иссиқхоналар уйдан деярли икки марта катта бўлади, шу сабабли жуфтликда боғ яратиш учун ҳам анча жой қолган. У ерда оила анжир, узум, помидор, бодринг ва кўкат етиштиради.\nАёлнинг таъкидлашича, Стокҳолмда бирор нарса етиштириш осон эмас. Бунинг учун кўп энергия керак бўлади.\nШу сабабли жуфтлик иситиш ва озиқ-овқат маҳсулотларида тежашидан ташқари, ёмғир сувини тўплаб, ундан фойдаланади ва ҳожатхонадан чиққан чиқиндиларни ўғит сифатида қўллайди. Келгусида оила ёзда қуёш энергиясини тўплаб, уни баҳоргача сақловчи тизим ишлаб чиқишни режалаштирмоқда.\nЖуфтлик Швецияда иссиқхона ичида уй барпо этган биринчи кишилар эмас. Улар маҳаллий архитектор, 1974 йилда Стокҳолмда “Naturhus” деб номланган уйни қурган Бенгт Уорндан илҳомланишган. Ушбу уй энергия учун 50 фоизгача маблағни тежашга имкон берган. Шундан кейин бундай бир нечта лойиҳа Швеция ва Германияда амалга оширилган.\n20:50 / 25.11.2019\nШвеция полицияси Ироқ мудофаа вазирига нисбатан суриштирув ишларини бошлади\n19:45 / 19.11.2019\nШвеция Жулиан Ассанжга қарши терговни тўхтатди


Россияда содир бўлган ЙТҲда Ўзбекистон фуқароси вафот этди » Muzlik.uz - O‘zbekiston yangiliklari\n16 февраль куни Россиянинг Челябинск вилоятида Челябинск-Троицк автойўлида икки автомобиль тўқнашуви натижасида икки киши, жумладан бир ўзбекистонлик ҳаётдан кўз юмди. Бу ҳақда Ташқи ишлар вазирлиги матбуот хизмати хабар қилди . «Челябинск Сегодня» нашри маълумотларига кўра, авария тахминан 5:30 да содир бўлган. ВАЗ ҳайдовчиси қор бўрони вақтида қарама-қарши йўналишга чиқиб кетиб, KIA Rio билан тўқнашган. ЙТҲ натижасида ВАЗ йўловчиси (2001 й. т.) ва KIA Rio йўловчиси (1983 й. т.) ҳодиса жойида ҳалок бўлган. Олти киши шифохонага ётқизилган. Воқеа тафсилотлари ўрганилмоқда. "Газета.uz"да реклама Ўзбекистоннинг Екатеринбургдаги Бош консулхонаси вазиятни назорат остига олди. Жасадни ватанга жўнатиш билан боғлиқ ташкилий масалалар ҳал этилмоқда. Россиянинг Урал федерал округи (Курган вилояти, Свердловск вилояти, Тюмен вилояти, Челябинск вилояти, Ханти-Манси автоном округи — Югра, Ямало-Ненец автоном округи) ҳудудида бўлиб турган Ўзбекистон фуқаролари зарурат туғилган ҳолатларда Ўзбекистоннинг Екатеринбургдаги Бош консулхонасига қуйидаги телефон рақамлари орқали мурожаат қилишлари мумкин: +7 343 276 31 66, +7 343 272 31 33.